pythainlp/thai-wiki-dataset-v4 huggingface dataset:
แรงโน้มถ่วง (เพลงทเวนตีไฟฟ์อาเวอส์)

"แรงโน้มถ่วง" เป็นซิงเกิลของวงดนตรีทเวนตีไฟฟ์อาเวอส์ ในปี พ.ศ. 2558 กับค่ายจีนี่เรคคอร์ดสในเครือจีเอ็มเอ็ม แกรมมี่ ประพันธ์เนื้อร้องโดย ปิยวัฒน์ มีเครือ แต่งทำนองโดย สมพล รุ่งพานิชย์ และเรียบเรียงโดย ทเวนตีไฟฟ์อาเวอส์
เนื้อหาของเพลงนี้ 25hours ได้สร้างมาจากจินตนาการที่ว่า "เหมือนพวกเราอยู่ในยานลำหนึ่ง ยานที่ชื่อว่า 25hours พยายามที่จะทะยานไปดาวอีกดวง แต่ดันมีแรงโน้มถ่วงนี่แหละ ที่มาฉุดรั้งเราไว้ มันก็เหมือนปัญหา ความกลัว ในชีวิต ของคนเราทุกคนนี่แหละ แต่พวกเราทุกคนเชื่อว่า ถ้าเรามีควาฝัน มีความแน่วแน่พอ เราจะสามารถก้าวผ่านทุกปัญหาไปได้ เหมือนแรงพลังที่จะต้านทุกแรงโน้มถ่วงออกไปได้ วันหนึ่งสิ่งที่เรียกว่า ความฝัน อาจจะกลายเป็นความจริงได้"
ในส่วนของดนตรี เพลงนี้เป็นเพลงสนุก เป็นเพลงเต้นรำ ที่มีกลิ่นอายของเพลงดิสโก้ ยุค 70 ซึ่งผสมไปด้วยเสียง ซินทิไซเซอร์แบบวินเทจ เป็นเพลงดิสโก้ ที่วงแอบใส่อารมณ์ดนตรีแบบภาพยนตร์จีน ให้อารมณ์เหมือนตอนที่จะออกเดินทางไปรบ
การตอบรับ.
เพลง "แรงโน้มถ่วง" ได้อันดับสูงสุดที่ 4 จากการจัดอันดับของซี้ดเอฟเอ็ม ในชาร์ตของ ซี้ดเอฟเอ็ม ชาร์ตท็อป 20 ประจำวันที่ 24 พฤษภาคม พ.ศ. 2558 โดยวัดจากการออกอากาศของคลื่นวิทยุในกรุงเทพมหานครและปริมณฑล จำนาน 40 สถานี
ทิม แม็กกรอว์ (เพลง)

"ทิม แม็กกรอว์"  เป็นซิงเกิลเปิดตัว และซิงเกิลแรกที่ออกจำหน่ายของนักร้องนักแต่งเพลงชาวอเมริกัน เทย์เลอร์ สวิฟต์ เพลงเขียนโดยสวิฟต์ และลิซ โรส และผลิตโดยนาธาน แชปแมน เพลงออกจำหน่ายวันที่ 19 มิถุนายน ค.ศ. 2006 โดยสังกัดบิกแมชีนเรเคิดส์ เป็นซิงเกิลเปิดตัวและซิงเกิลนำจากอัลบั้ม"เทย์เลอร์ สวิฟต์" สวิฟต์เขียนเพลง "ทิม แม็กกรอว์" ระหว่างเรียนชั้นปีที่ 1 ในโรงเรียนมัธยม หลังจากรู้ว่าเธอและคนรักรุ่นพี่ของเธอ ดรูว์ ดันแลป จะต้องเลิกรากันเมื่อปีสิ้นสุดและเขาต้องเข้าวิทยาลัย เพลงเขียนเกี่ยวกับสิ่งต่าง ๆ ที่เตือนความจำดันแลปไม่ให้ลืมสวิฟต์ และเวลาที่เขาเคยใช้ร่วมกัน หลังจากแยกทางกัน "ทิม แม็กกรอว์" มีส่วนเชื่อมกันระหว่างดนตรีคันทรีดั้งเดิมและยุคใหม่ เนื้อเพลงรวบรวมสิ่งต่าง ๆ ที่เกี่ยวข้องกับความสัมพันธ์ในอดีต หนึ่งในนั้นคือเพลงของนักร้องแนวคันทรี ทิม แม็กกรอว์
เพลงได้รับคำสรรเสริญจากนักวิจารณ์ซึ่งชื่นชมการสื่อสานผ่านเสียงร้องของสวิฟต์ นักวิจารณ์บางคนมองว่าเป็นเพลงที่อ่อนโยน แต่อีกกลุ่มหนึ่งยกย่องความเป็นมืออาชีพ "ทิม แม็กกรอว์" ทำยอดขายได้ดี เพลงใช้เวลาอยู่ในชาร์ตบิลบอร์ดฮอต 100 และฮอตเพลงคันทรีเป็นเวลาหลายสัปดาห์ เพลงขึ้นอันดับ 40 และอันดับที่ 6 ตามลำดับ ซิงเกิลได้รับการรับรองระดับแพลตินัมจากสมาคมผู้ประกอบกิจการเพลงของสหรัฐอเมริกา (RIAA) และขายได้มากกว่า 1 ล้านซิงเกิล มิวสิกวิดีโอเพลง "ทิม แม็กกรอว์" กำกับโดยเทรย์ แฟนจอย นำเสนอฉากความทรงจำที่มีคนรักของสวิฟต์ ตัดกับฉากสวิฟต์นอนอยู่ที่พื้นทะเลสาบ สวิฟต์สนับสนุนเพลง "ทิม แม็กกรอว์" ตามคลื่นวิทยุและการแสดงในหลายงาน สวิฟต์แสดงร้องเปิดเพลงนี้เปิดคอนเสิร์ตให้กับศิลปินคันทรีมากมาย เธอยังแสดงเพลงนี้ในทัวร์คอนเสิร์ตเฟียร์เลสทัวร์ (2009–10) ด้วย
ออลอะราวด์เดอะเวิลด์ (เพลงจัสติน บีเบอร์)

"ออลอะราวด์เดอะเวิลด์"  เป็นเพลงของนักร้องชาวแคนาดา จัสติน บีเบอร์ จากสตูดิโออัลบั้มที่สาม "บีลีฟ" (2012) เพลงเขียนโดยบีเบอร์ เซอร์ โนแลน และนาสรี จากทีมเดอะเมสเซนเจอส์ ร่วมกับลูดาคริส ซึ่งเป็นนักร้องรับเชิญ เพลงนี้เป็นการร่วมมือกันครั้งที่สองระหว่างบีเบอร์และลูดาคริส ก่อนหน้านี้ร่วมมือกันในซิงเกิล "เบบี" (2010) เพลงออกจำหน่ายครั้งแรกในวันที่ 4 มิถุนายน ค.ศ. 2012 เป็นซิงเกิลวิทยุจากอัลบั้ม เพลงออกจำหน่ายเป็นซิงเกิลที่สี่ในต่างประเทศ และเป็นซิงเกิลที่ห้าและซิงเกิลสุดท้ายในสหรัฐอเมริกา เมื่อวันที่ 26 กุมภาพันธ์ ค.ศ. 2013 เพลงมีดนตรียูโรแดนซ์ ใช้เครื่องดนตรีคล้าย ๆ กันเพลงของบริตนีย์ สเปียส์ คริส บราวน์ และอัชเชอร์ เนื้อเพลงเกี่ยวกับบบีเบอร์ร้องเพลงให้คนรักว่า "ทั้งโลก มีแต่คนอยากถูกรัก" (all around the world, people want to be loved) "ออลอะราวด์เดอะเวิลด์" ได้รับคำวิจารณ์ด้านบวกเป็นส่วนใหญ่ นักวิจารณ์ชื่นชอบรูปแบบดนตรียูโรแดนซ์ เพลงประสบความสำเร็จปานกลางทั่วโลก ขึ้นสิบอันดับแรกในหลายประเทศ เช่น เบลเยียม แคนาดา และนอร์เวย์ บีเบอร์ส่งเสริมเพลงผ่านการแสดงสดและมิวสิกวิดีโอ
โรงเรียนสุคนธีรวิทย์

โรงเรียนสุคนธีรวิทย์ (อักษรย่อ: ส.ธ.ว) เป็นโรงเรียนเอกชนในจังหวัดนครปฐม ตั้งอยู่ที่ ตำบลสามพราน อำเภอสามพราน จังหวัดนครปฐม
ปัจจุบัน จัดการศึกษาระดับชั้นอนุบาล 1 - มัธยมศึกษา 6 รูปแบบสหศึกษา และเป็นส่วนราชการในบังคับของสำนักงานคณะกรรมการส่งเสริมการศึกษาเอกชน กระทรวงศึกษาธิการ
ประวัติโรงเรียน.
โรงเรียนสุคนธีรวิทย์ จัดตั้งเป็นโรงเรียนเมื่อวันที่ 12 มีนาคม พ.ศ. 2545 และตั้งชื่อโรงเรียนว่า " โรงเรียนเสริมสิทธิ์วิทยา " โดยมีนางสาวปิยะวรรณ จันทร์สมบูรณ์ เป็นผู้รับใบอนุญาต ในปีการศึกษา 2545 จนถึงปีการศึกษา 2548 และปัจจุบันผู้ช่วยศาสตราจารย์ ดร.ปรางศรี พณิชยกุล เป็นผู้รับใบอนุญาต เปิดสอนตั้งแต่ชั้นอนุบาลถึงชั้นประถมศึกษาปีที่ 6
ในปี 2551 โรงเรียนสุคนธีร์วิทย์ได้เปิดการสอน ระดับชั้นอนุบาล 1 – 3 ประถมศึกษาปีที่ 1 – 6 มัธยมศึกษาปีที่ 1 – 3 มัธยมศึกษาปีที่ 4 – 6 (เฉพาะแผนการเรียนวิทยาศาสตร์ – คณิตศาสตร์) 
ในปี 2552 โรงเรียนได้ย้ายไปอยู่ที่แห่งใหม่ เป็นอาคารเรียน 7 ชั้น โดยพระครูสุนทรสิทธิการ (สุคนธ์ สุคนฺธธโร; ปัจจุบันเป็นพระราชาคณะชั้นสามัญที่ พระพุทธพยากรณ์) ผู้ช่วยเจ้าอาวาสวัดราชสิทธาราม ได้อนุญาตให้สร้างโรงเรียนแห่งนี้บนพื้นที่ดินซึ่งเป็นที่ดินของท่านเพื่อใช้ประโยชน์ในการศึกษา โรงเรียนได้เปลี่ยนชื่อโรงเรียนเป็น โรงเรียนสุคนธีรวิทย์ โดยมีสมเด็จพระพุฒาจารย์ เป็นประธานประกอบพิธีเปิดป้ายชื่อโรงเรียน เมื่อวันที่ 26 เมษายน พ.ศ. 2552
แพ็ก กวัง-ฮย็อน

แพ็ก กวัง-ฮย็อน (พ.ศ. 2168-2240) เป็นสัตว์แพทย์และแพทย์หลวงคนสำคัญในรัชสมัยพระเจ้าฮโยจงและพระเจ้าซุกจงแห่งราชวงศ์โชซ็อน ได้มีการนำเรื่องราวของเขามาสร้างเป็นละครชุดเกาหลีในชื่อภาษาไทยว่า "ควังยอน หมอม้าแห่งโชซอน"
อภินิหารเทพ 8 เซียน

อภินิหารเทพ 8 เซียน  เป็นละครซีรีส์ของประเทศจีน เขียนบทโดย เสี่ยวเหมา ออกอากาศทางช่อง AHTV ประเทศจีน ในปี ค.ศ. 2007 สำหรับประเทศไทย ออกอากาศทางช่อง 3
บิ๊กอายส์ (เพลงลานา เดล เรย์)

บิ๊กอายส์  เป็นเพลงของนักร้องชาวอเมริกัน ลานา เดล เรย์ แต่งเพลงโดยลานา เดล เรย์และโปรดิวเซอร์ แดน เฮลธ์ เพลงบิ๊กอายส์เป็นเพลงประกอบภาพยนตร์ในชื่อเดียวคือ "ติสท์ลวงตา" ซิงเกิลออกจำหน่ายวันที่ 23 ธันวาคม ค.ศ. 2014 ผ่านทางดิจิทัลดาวน์โหลดโดยค่ายอินเตอร์สโคป เนื้อเพลงเล่าถึงอารมณ์ความรู้สึกของตัวละครนำที่เธอค้นพบภาพวาดของเธอถูกนำไปขายในซูเปอร์มาร์เก็ตในช่วงกลางเรื่องในภาพยนตร์ 
เพลง บิ๊กอายส์ ได้รับการเสนอชื่อเข้าชิงรางวัลลูกโลกทองคำ สาขาเพลงประกอบภาพยนตร์ยอดเยี่ยม ในวันที่ 13 ธันวาคม ค.ศ. 2014 เพลงนี้ได้รับการคัดเลือกให้เป็นหนึ่งใน 79 เพลง เข้าชิงรางวัลออสการ์ในสาขาเพลงประกอบภาพยนตร์ยอดเยี่ยม แต่ก็ไม่ประสบความสำเร็จ
ราชสกุลมหิดล

ราชสกุลมหิดล เป็นราชสกุลที่สืบเชื้อสายจากสมเด็จพระมหิตลาธิเบศร อดุลยเดชวิกรม พระบรมราชชนก พระราชโอรสในพระบาทสมเด็จพระจุลจอมเกล้าเจ้าอยู่หัว และสมเด็จพระศรีสวรินทิราบรมราชเทวี พระพันวัสสาอัยยิกาเจ้า และเป็นราชสกุลที่สืบราชสันตติวงศ์อยู่ในปัจจุบัน
ต้นราชสกุล.
สมเด็จพระมหิตลาธิเบศร อดุลยเดชวิกรม พระบรมราชชนก พระราชสมภพเมื่อวันที่ 1 มกราคม พ.ศ. 2435 ณ พระตำหนักสมเด็จพระนางเจ้าสว่างวัฒนา พระบรมราชเทวีภายในพระบรมมหาราชวัง และสิ้นพระชนม์เมื่อวันที่ 24 กันยายน พ.ศ. 2472 ณ วังสระปทุม
แต่เดิมสมเด็จพระมหิตลาธิเบศร อดุลยเดชวิกรม พระบรมราชชนก และครอบครัว ใช้นามสกุลว่า "สงขลา" ครั้นในรัชสมัยพระบาทสมเด็จพระปกเกล้าเจ้าอยู่หัว จึงได้พระราชทานราชสกุลว่า "มหิดล" เมื่อวันที่ 5 มิถุนายน พ.ศ. 2472
 หมายเหตุ "ตัวเอียง" คือสมาชิกราชสกุลอันเนื่องมาจากการสมรส, "*" คือสมาชิกราชสกุลผ่านทางมารดา และ "†" คืออดีตสมาชิกราชสกุล
ณะ อารีนิจ

พลเรือเอก ณะ อารีนิจ ราชองครักษ์พิเศษราชองครักษ์เวร ผู้บัญชาการศูนย์บัญชาการแก้ไขปัญหาการทำการประมงผิดกฎหมาย, ตุลาการศาลทหารสูงสุด ผู้บัญชาการทหารเรือ, สมาชิกสภานิติบัญญัติแห่งชาติ, อดีตสมาชิกคณะรักษาความสงบแห่งชาติ ประธานกรรมการบริษัท อู่กรุงเทพ จำกัด กรรมการในคณะกรรมการบริหารการพัฒนาระเบียงเศรษฐกิจพิเศษภาคตะวันออกกรรมการในคณะกรรมการนโยบายการบริหารจัดการการทำงานของคนต่างด้าว กรรมการในคณะกรรมการจัดกิจกรรมเฉลิมฉลองครบรอบ 100 ปี การประกาศใช้ธงไตรรงค์เป็นธงชาติไทย ตามคำสั่งสำนักนายกรัฐมนตรีที่ 210/2559
กรรมการในคณะกรรมการเพื่อเตรียมการเพื่อสร้างความสามัคคีปรองดอง กรรมการในคณะกรรมการยุทธศาสตร์ชาติ รัฐบาล พลเอก ประยุทธ์ จันทร์โอชา เป็นอดีตเสนาธิการทหารเรือ, อดีตผู้ช่วยผู้บัญชาการทหารเรือ
ประวัติ.
พลเรือเอก ณะ อารีนิจ หรือที่บรรดาสื่อมวลชนเรียกว่า "บิ๊กณะ" เกิดเมื่อวันที่ 8 ธันวาคม พ.ศ. 2499 เป็นบุตรชายของ พลโท ประเทือง และนางอร่าม อารีนิจ จบการศึกษาจากโรงเรียนมัธยมสาธิตวิทยาลัยวิชาการศึกษาประสานมิตร โรงเรียนเตรียมทหาร รุ่น 15 (ตท.15 รุ่นเดียวกับพลเอก ปรีชา จันทร์โอชา ปลัดกระทรวงกลาโหม) และ โรงเรียนนายเรือ รุ่นที่ 72
ชีวิตส่วนตัว สมรสกับ นางปรานี อารีนิจ มีบุตร ๑ คน
ผู้บัญชาการทหารเรือ.
ในวันที่ 28 สิงหาคม พ.ศ. 2558 ได้มีพระบรมราชโองการโปรดเกล้าฯแต่งตั้งให้ พลเรือเอก ณะ ซึ่งเป็นเสนาธิการทหารเรือ ดำรงตำแหน่ง ผู้บัญชาการทหารเรือแทนพลเรือเอก ไกรสร จันทร์สุวานิชย์ ที่จะเกษียณอายุราชการในวันที่ 30 กันยายน พ.ศ. 2558 โดยเริ่มดำรงตำแหน่งในวันที่ 1 ตุลาคม พ.ศ. 2558
ซึ่งในขณะนั้นมี พลเรือเอก ณรงค์พล ณ บางช้าง ผู้ช่วยผู้บัญชาการทหารเรือ เป็นตัวเต็งที่จะได้รับตำแหน่งผู้บัญชาการทหารเรือ แต่ท้ายที่สุด พลเรือเอก ณะ ได้รับแต่งตั้งให้เป็นผู้บัญชาการทหารเรือ ส่วนพลเรือเอก ณรงค์พล ได้รับแต่งตั้งเป็นรองผู้บัญชาการทหารเรือ
สมาชิกสภานิติบัญญัติแห่งชาติ.
วันที่ 27 ตุลาคม 2558 ราชกิจจานุเบกษา ได้เผยแพร่พระบรมราชโองการโปรดเกล้าฯแต่งตั้ง พลเรือเอก ณะ เป็นสมาชิกสภานิติบัญญัติแห่งชาติพร้อมกับพลเรือเอก พัลลภ ตศิมานนท์ เสนาธิการทหารเรือ และพลตำรวจเอก พงศพัศ พงษ์เจริญ รองผู้บัญชาการตำรวจแห่งชาติ
โกฐจุฬาลัมพา

โกฐจุฬาลัมพา (ชื่อวิทยาศาสตร์: "Artemisia annua") เป็นพืชชนิดหนึ่งในสกุลโกฐจุฬาลัมพา วงศ์ทานตะวัน ภาษาจีนกลางเรียกว่า หวงฮวาเฮา  และตำรายาแผนโบราณจีนเรียกส่วนตากแห้งว่า ชิงเฮา (แต้จิ๋ว: "cên1 hao1", แชเฮา) เป็นไม้ล้มลุกอายุปีเดียว ทั้งต้นมีกลิ่นแรง มีขนประปราย เมื่อแก่หลุดร่วงไป ใบมีต่อมน้ำมัน ดอกช่อ สีเหลืองหรือเหลืองเข้ม พบในทวีปอเมริกาเหนือ ยุโรป ทางเหนือของแอฟริกาและทวีปเอเชีย ตำรายาไทยใช้แก้หืด แก้ไอ ขับเหงื่อ ตำรายาจีนใช้แก้ไข้อันเนื่องจากวัณโรค มีสารอาร์ติมิซินิน (#เปลี่ยนทาง , ชิงเฮาซู่) ที่สามารถต้านเชื้อไข้จับสั่นได้ดี 
นอกจากนี้ อาร์ทีมิซินิน  ยังเป็นสารที่อยู่ในระหว่างการวิจัยเพื่อใช้รักษามะเร็งปอด, ลำใส้ใหญ่, เต้านม และ ปากมดลูก รวมถึงโควิด19
โกฐจุฬาลัมพาไทย

โกฐจุฬาลัมพา (ไทย) (ชื่อวิทยาศาสตร์: "Artemisia vulgaris") มีชื่อสามัญภาษาอังกฤษว่า mugwort หรือ common wormwood เป็นพืชชนิดหนึ่งในสกุล Artemisia บางครั้งเรียกว่า felon herb, chrysanthemum weed, wild wormwood, old Uncle Henry, sailor's tobacco, naughty man, old man หรือ St. John's plant เป็นพืชที่เป็นยาสมุนไพรชนิดหนึ่ง ในไทยมีการนำเอาพืชชนิดนี้มาใช้ปลอมเป็น โกฐจุฬาลัมพา ของแท้ที่อยู่ในพิกัดโกฐทั้งห้า โกฐทั้งเจ็ด และโกฐทั้งเก้าในตำรายาไทย
พืชชนิดนี้เป็นพืชท้องถิ่นในยุโรป เอเชีย แอฟริกาเหนือ และรัฐ อลาสกา รวมทั้งในอเมริกาเหนือ ซึ่งบางครั้งถือเป็นวัชพืช
พรหมขาว

พรหมขาว (ชื่อวิทยาศาสตร์: "Mitrephora alba") เป็นไม้ยืนต้นขนาดเล็กในวงศ์กระดังงา ใบเรียบเป็นมันทั้งสองด้าน ผลกลุ่ม เปลือกผลย่อยเป็นปุ่มขรุขระ ผลเป็นทรงกระบอก โค้งงอ ออกดอกเดือนมีนาคม – เมษายน พบครั้งแรกโดยโรบินสัน ชาวอังกฤษ เมื่อเดือนพฤษภาคม พ.ศ. 2456 ที่ เกาะสมุย จังหวัดสุราษฎร์ธานี เป็นไม้หายากในประเทศไทย
จำปีช้าง

จำปีช้าง (ชื่อวิทยาศาสตร์: "Magnolia citrate") เป็นไม้ถิ่นเดียวของไทยในวงศ์จำปา เป็นไม้ยืนต้นขนาดใหญ่ ใบเดี่ยวเรียงเวียนรอบกิ่ง แผ่นใบหนาและเหนียว ดอกเดี่ยวมีกลีบดอก 9-12 กลีบ ผลกลุ่ม ผลย่อยมีลักษณะกลมรี เปลือกหนามาก เยื่อหุ้มเมล็ดมีกลิ่นคล้ายตะไคร้ พบครั้งแรกในประเทศไทยเมื่อ 6 พฤศจิกายน พ.ศ. 2533 ที่ อำเภอแม่แตง จังหวัดเชียงใหม่ ปัจจุบันใช้เป็นไม้ประดับ
ยางดง

ยางดง หรือตองห่ออ้อย ยางอึ่ง ช้ายาว (ชื่อวิทยาศาสตร์: "Polyalthia obtuse") เป็นไม้ยืนต้นในสกุลยางโอน วงศ์กระดังงา เปลือกแตกเป็นร่องลึกตามยาว ดอกออกตามกิ่งแก่ เป็นช่อแบบกระจุก กลีบดอก 6 กลีบ สีเขียว ผลกลุ่ม ผลย่อยเป็นรูปรี ผลแก่สีเขียวอมเหลือง ออกดอกกุมภาพันธ์ – เมษายน กระจายพันธุ์ในป่า ภาคเหนือ ภาคตะวันออกเฉียงเหนือ และภาคกลาง เนื้อไม้ใช้ในการก่อสร้าง พบครั้งแรกในประเทศไทย โดยหมอคาร์ เมื่อเดือนเมษายน พ.ศ. 2457 ที่อำเภอแม่ทา จังหวัดลำปาง
ต๋อง ชวนชื่น

ต๋อง ชวนชื่น นักแสดงและนักแสดงตลกชาวไทยจากคณะชวนชื่น
ต๋องมีชื่อจริงว่า วิชัย พรหมจรรย์ เกิดที่จังหวัดอุบลราชธานี เข้าสู่วงการตลกด้วยการชักชวนของเพื่อนคนหนึ่งที่เป็นพนักงานห้างด้วยกันซึ่งมีอาชีพเสริมเป็นตลกหลังจากนั้นต๋องจึงได้ย้ายไปอยู่อีกหลายคณะก่อนที่กล้วย เชิญยิ้มจะมาชักชวนให้ไปร่วมคณะตลกของเขา
ต่อมา นพดล ทรงแสง หรือ จิ้ม ชวนชื่น หัวหน้าคณะชวนชื่น ได้เข้ามาติดต่อเข้ามาที่ น้ากล้วย เพื่อดึงตัวต๋องไปเป็นตัวปูให้กับคณะชวนชื่นแทนคนเก่าที่ลาออกไป ในปัจจุบันต๋องได้ลาออกจากคณะชวนชื่นมาเป็นนักแสดงอิสระ
ชีวิตส่วนตัว.
ต๋องแต่งงานกับ ธาราดา พรหมจรรย์ (ฝน) มีบุตรชายด้วยกัน 2 คนคือ น้องแต๊งกิ้ว และ น้องเตตัส
ฮง คย็อง-แน

ฮง คย็อง-แน (2323–2355) บัณฑิตหนุ่มจากพย็องอัน ผู้เป็นผู้นำกบฎชาวนาในช่วงปลายยุคราชวงศ์โชซ็อน
ฮงเกิดเมื่อปี พ.ศ. 2323 ตรงกับปีที่ 4 ในรัชสมัย พระเจ้าช็องโจ ในตระกูลฮงแห่งนัมยางอันเป็นตระกูลเดียวกับพระสนมฮีบิน หนึ่งในสามพระสนมเอกของพระเจ้าจุงจง
ในปี 2354 ฮงได้รวบรวมชาวนาและชาวบ้านซึ่งไม่พอใจราชสำนักอันสืบเนื่องมาจากการขูดรีดภาษีอย่างมหาโหดจากชาวบ้านก่อการกบฏในมณฑลพยองอันที่เป็นบ้านเกิดของฮงกยองแนแต่ในที่สุดกองทัพกบฏของฮงกยองแนก็ถูกทหารราชสำนักปราบปรามจนราบคาบและฮงกยองแนก็ได้ถูกประหารชีวิตเมื่อปี 2355 ขณะอายุได้เพียง 32 ปี
จักรพรรดิโกะ-อูดะ

จักรพรรดิโกะ-อุดะ (17 ธันวาคม 1810 — 16 กรกฎาคม 1867) จักรพรรดิองค์ที่ 91 แห่ง ราชวงศ์ญี่ปุ่น ครองราชย์ระหว่างปี 1817-1830
พงศาวลี.
จักรพรรดิโกะ-อุดะมีพระนามเดิมว่า เจ้าชายโยะฮิโตะ เป็นพระราชโอรสองค์ที่ 2 ของ จักรพรรดิคะเมะยะมะ โดยทรงสืบเชื้อสายจากราชสกุล ไดกะกุจิ
เหตุการณ์ในพระชนม์ชีพของจักรพรรดิโกะ-อุดะ.
เจ้าชายโยะฮิโตะทรงได้รับการสถาปนาจาก จักรพรรดิคะเมะยะมะ พระราชบิดาให้ขึ้นเป็นรัชทายาทและผู้สืบราชบัลลังก์เมื่อปี พ.ศ. 1811
อดีตจักรพรรดิคะเมะยะมะได้กลายเป็น โฮโอ หรือ อดีตจักรพรรดิอันประทับในศาสนา 
ในรัชสมัยของพระองค์ต้องพบกับการรุกรานจาก มองโกล ครั้งแรกในปี พ.ศ. 1817 หลังจากทรงครองราชย์ได้ไม่นานและครั้งที่ 2 ในปี พ.ศ. 1824 ทำให้หลังจากนั้นทรงโปรดเกล้าให้สร้างป้อมปราการที่ เมืองฮะกะตะ บน เกาะคิวชู
หลังจากนั้นความขัดแย้งเรื่องสิทธิในการสืบราชบัลลังก์ของสองราชสกุลก็ยังไม่สิ้นสุด
ตุลกุนบาย ตูร์กูนอฟ

ตุลกุนบาย ตูร์กูนอฟ (Tulkunbay Turgunov) เกิดเมื่อ 6 กุมภาพันธ์ พ.ศ. 2520 เป็นนักมวยสากลสมัครเล่นชาวอุซเบกิสถาน 
เขาติดทีมชาติอุซเบกิสถานเข้าแข่งขันกีฬาเอเชียนเกมส์ พ.ศ. 2541 ได้เหรียญเงิน โดยแพ้สมรักษ์ คำสิงห์ในรอบชิงชนะเลิศ และเข้าแข่งขันกีฬาโอลิมปิก พ.ศ. 2543 แต่แพ้สมรักษ์ คำสิงห์ตกรอบสอง และเคยได้เหรียญเงินมวยสากลสมัครเล่นชิงแชมป์โลกเมื่อ พ.ศ. 2542
เกเนเบิร์ต บาซาเดร

เกเนเบิร์ต บาซาเดร (Genebert Basadre) เกิดเมื่อ 5 มกราคม ค.ศ. 1984 เป็นนักมวยสากลสมัครเล่นชาวฟิลิปปินส์ ซึ่งได้เหรียญทองแดงรุ่นไลท์เวทในกีฬาเอเชียนเกมส์ ค.ศ. 2006 โดยในรอบรองชนะเลิศแพ้ ฮู ชิง จากจีน 8-29
ผลงานด้านกีฬา.
บาซาเดรเริ่มแข่งขันในระดับนานาชาติช่วงต้นคริสต์ทศวรรษ 2000 โดยคว้าเหรียญทองแดงครั้งแรกจากการแข่งขัน "Acropolis Cup" ที่กรุงเอเธนส์ ประเทศกรีซ ในปี พ.ศ. 2545 และในปีถัดมา เขาได้รับเหรียญทองแดงจากการแข่งขันในประเทศสเปนและลิทัวเนีย
ในปี พ.ศ. 2548 เขาคว้าเหรียญทองจากการแข่งขันมวยสากลสมัครเล่นในมหกรรมกีฬา "ซีเกมส์" ที่เมืองบาโคลอด ประเทศฟิลิปปินส์ ในรุ่นไลท์เวท (-60 กก.)
ปีถัดมา เขาได้รับเหรียญทองแดงจากการแข่งขัน "เอเชียนเกมส์ 2006" ที่กรุงโดฮา ประเทศกาตาร์ โดยแพ้ให้กับ ฮู ชิง จากจีนในรอบรองชนะเลิศ ด้วยคะแนน 8–29
นอกจากนี้ เขายังได้รับเหรียญเงินจากการแข่งขัน "Tammer Cup" ที่เมืองแทมเปเร ประเทศฟินแลนด์ ในปีเดียวกัน และเหรียญเงินจากรายการ "King’s Cup" ที่ประเทศไทยในปี พ.ศ. 2552 ก่อนจะประกาศอำลาวงการในปี พ.ศ. 2553
ชีวิตหลังอำลาการแข่งขัน.
หลังจากอำลาการแข่งขันในปี พ.ศ. 2553 บาซาเดรได้เข้ารับราชการในกองทัพฟิลิปปินส์อย่างเต็มตัว และยังคงมีบทบาทในการฝึกสอนนักมวยรุ่นใหม่ในบ้านเกิดที่เมืองคากายันเดอโอโร
วันที่ 19 เมษายน พ.ศ. 2564 เขาล้มลงที่บ้านพักหลังจากเล่นบาสเกตบอลกับเพื่อนทหาร และถูกนำส่งโรงพยาบาล Polymedic Plaza Hospital เขาเข้าสู่ภาวะโคม่าและเสียชีวิตในวันที่ 25 เมษายน พ.ศ. 2564 ด้วยวัย 37 ปี
วิเชียร เวชสวรรค์

วิเชียร เวชสวรรค์ (2 กันยายน พ.ศ. 2461 – 11 มกราคม พ.ศ. 2543) อดีตรัฐมนตรีช่วยว่าการกระทรวงมหาดไทย ในรัฐบาลพลเอกเปรม ติณสูลานนท์ อดีตสมาชิกสภาผู้แทนราษฎรจังหวัดอุดรธานี 2 สมัย และอดีตผู้ว่าราชการจังหวัดหลายจังหวัด
ประวัติ.
วิเชียร เวชสวรรค์ สำเร็จการศึกษาจากวิทยาลัยการทัพบก รุ่นที่ 8
การทำงาน.
วิเชียร เวชสวรรค์ รับราชการในสังกัดกระทรวงมหาดไทย เคยได้รับแต่งตั้งเป็นผู้ว่าราชการจังหวัดกาฬสินธุ์ ในปี พ.ศ. 2515 - 2516 ผู้ว่าราชการจังหวัดนครพนม ในปี พ.ศ. 2516 - 2517 ผู้ว่าราชการจังหวัดอุดรธานี ในปี พ.ศ. 2518 - 2520 ผู้ว่าราชการจังหวัดพระนครศรีอยุธยา ในปี พ.ศ. 2520 - 2521
งานการเมือง.
วิเชียร ลงรับสมัครเลือกตั้งสมาชิกสภาผู้แทนราษฎรจังหวัดอุดรธานี ในการเลือกตั้ง พ.ศ. 2522 และได้รับเลือกตั้ง สมัยที่ 2 ในปี พ.ศ. 2526 และนายวิเชียร ได้รับแต่งตั้งเป็นรัฐมนตรีช่วยว่าการกระทรวงมหาดไทย ในรัฐบาลพลเอกเปรม ติณสูลานนท์ ในปี พ.ศ. 2524
สมาชิกสภาผู้แทนราษฎร.
วิเชียร เวชสวรรค์ ได้รับการเลือกตั้งเป็นสมาชิกสภาผู้แทนราษฎรทั้งหมด 2 สมัย คือ
ดีมีทรี ปาแย็ต

ดีมีทรี ปาแย็ต ([dimitʁi pajɛt]; เกิดวันที่ 29 มีนาคม ค.ศ. 1987) เป็นนักฟุตบอลอาชีพชาวฝรั่งเศส ปัจจุบันเล่นในตำแหน่งกองกลางตัวรุกให้กับวัชกู ดา กามา
ปาแย็ตย้ายจากมาร์แซย์เข้ามาสู่เวสต์แฮมยูไนเต็ด ในฤดูกาล 2015–16 และทำผลงานได้เป็นอย่างดี ช่วยทำให้เวสต์แฮมยูไนเต็ดจบฤดูกาลด้วยอันดับที่ 7 และมีชื่อในการเข้าชิงนักฟุตบอลยอดเยี่ยมของสมาพันธ์นักฟุตบอลอาชีพแห่งอังกฤษประจำปี รวมถึงได้รับรางวัลนักฟุตบอลยอดเยี่ยมแห่งกรุงลอนดอนอีกด้วย
ในนัดเปิดสนามของการแข่งขันฟุตบอลยูโร 2016 ที่ฝรั่งเศสเป็นเจ้าภาพ ปาแย็ตเป็นผู้ยิงจากระยะไกล 25 หลา ให้ฝรั่งเศสเอาชนะโรมาเนียไปได้ 2–1 ในนาทีที่ 89 และได้รับเลือกให้เป็นผู้เล่นยอดเยี่ยมประจำนัดด้วย และนัดต่อมาที่พบกับแอลเบเนีย ยังยิงประตูตอกย้ำชัยชนะให้แก่ฝรั่งเศส 2–0 ในช่วงทดเวลาบาดเจ็บครึ่งหลังที่เกินมาประมาณหนึ่งนาที
ปาแย็ตย้ายกลับมาร์แซย์อีกครั้งในช่วงต้นปี ค.ศ. 2017 ด้วยค่าตัว 25 ล้านปอนด์ (ประมาณ 1,100 ล้านบาท) และสัญญา 4 ปี หลังจากตกเป็นข่าวอยู่พักหนึ่งว่าเจ้าตัวไม่มีความสุขที่อยู่กับเวสต์แฮมยูไนเต็ด และกลายเป็นที่เกลียดชังของบรรดาผู้สนับสนุนเวสต์แฮมยูไนเต็ดทันที โดยทางสโมสรขอให้ผู้ที่มีเสื้อของปาแย็ตอย่าเผาเสื้อทิ้ง สามารถนำมาแลกซื้อเสื้อตัวใหม่ได้ในราคาเพียง 25 ปอนด์ (ประมาณ 1,106 บาท)
นีดฟอร์สปีด (วิดีโอเกม พ.ศ. 2558)

นีดฟอร์สปีด  เป็นเกมรูปแบบ แข่งรถในรูปแบบโลกเปิด ที่พัฒนาโดย Ghost Games และจัดจำหน่ายโดย อิเลคโทรนิค อาร์ต โดยภาคนี้เป็นภาคที่ 22 และเป็นภาค "รีบุ๊ต" ในซีรีส นีดฟอร์สปีด ทั้งในเรื่องฉากการเล่นที่มีทั้งในตอนกลางวัน และในตอนกลางคืน มีระบบการปรับแต่งแบบใหม่ ให้สามารถปรับแต่งได้ง่ายขึ้น สวยขึ้น ตามใจชอบมากขึ้น และยังมีการปรับปรุงทั้งในเรื่องกราฟิก การเล่น และเนื้อหาอีกด้วย โดยวางจำหน่ายในเครื่องเล่นเพลย์สเตชัน 4 , เอกซ์บอกซ์ วัน ในวันที่ 3 พฤศจิกายน พ.ศ. 2558 และ ไมโครซอฟท์ วินโดวส์ ในวันที่ 15 มีนาคม 2559
การพัฒนา.
ในวันที่ 21 พฤษภาคม 2015 ทางอิเลคโทรนิค อาร์ต ได้ออกตัวอย่างวิดีโอเกมใหม่ บนยูทูป ซึ่งเป็นซื่อ Need For Speed ไม่ใช่ซื่อ Need For Speed : Underground 3 ตามที่คาดไว้
ในวันที่ 29 พฤษภาคม 2015 ทางอิเลคโทรนิค อาร์ต ได้กล่าวมาว่า "เกมนี้ ต้องใช้อินเทอร์เน็ตตลอดเวลา" แต่ทางทีมงานผู้พัฒนาได้ยืนยันมาอีกว่า "เป็นประโยชน์ในทางด้านบวก (the benefits are nice)"
ในวันที่ 14 กันยายน 2015 ทางอิเลคโทรนิค อาร์ต ได้แจ้งถึงผู้ที่จะเล่นบน ไมโครซอฟท์ วินโดวส์ นั้น ได้ขอเลื่อนวางจำหน่ายเป็นวันที่ 15 มีนาคม 2016 สาเหตุ เนื่องจากผู้พัฒนาบริษัท โกสต์เกมส์ ให้เหตุผลในการตัดสินใจเลื่อนการวางจำหน่ายในครั้งนี้ว่า "ต้องการเวลาเพิ่มเติมในการปรับปรุงกราฟิกสำหรับเวอร์ชัน PC และจะทำการรวมเนื้อหาทั้งหมดที่ถูกเพิ่มเติมเข้าไปในเวอร์ชัน console ในช่วงเวลาที่ถูกเลื่อนดังกล่าวให้กับเวอร์ชัน PC ได้เล่นแน่นอนในวันแรกที่วางจำหน่าย" พร้อมทั้งนี้ ในช่วงเวลาเดียวกันบนยูทูป ได้โพสต์วิดีโอกล่าวเพิ่มเติมสำหรับพีซีมาว่า "ใน ไมโครซอฟท์ วินโดวส์ นั้น เค้าจะไม่ให้ทำจำกัดไว้ เพราะจะทำเฟรมเรตแบบปลดล็อก (บน เพลย์สเตชัน 4 , เอกซ์บอกซ์ วัน ล็อกเฟรมเรตไว้) และจะทำกราฟิคตระการตาให้ได้ ให้ไปรองรับหน้าจอในระดับ 4K และรองรับการเปลี่ยนเกียร์แบบแมนนวล"
พร้อมทั้งนี้ เกมนี้จะไม่มี DLC ให้อัปเดตกัน แต่จะอัปเดตให้แบบรถใหม่ ๆ แทน
หาดหมู

หาดหมู (อังกฤษ: Pig Beach) เป็นแหล่งท่องเที่ยวสำคัญของ ประเทศบาฮามาส เป็นที่รู้จักกันอย่างแพร่หลายในเรื่องของหมูว่ายน้ำ ได้รับการบรรจุในเนื้อหาของหนังสือสำหรับเด็ก 
ประวัติ.
หมูที่อยู่บนเกาะกล่าวกันว่า มีนักเดินเรือ ได้นำมาปล่อยไว้เพื่อที่จะกลับมาประกอบอาหาร แต่กลุ่มคนเดินเรือเหล่านั้นไม่ได้กลับมาที่เกาะนี้แต่อย่างใด หมูที่ถูกปล่อยไว้ยังคนรอดชีวิตจากเศษอาหาร จากเรือที่ผ่านไปมา หมูเหล่านี้ได้กลายเป็นส่วนหนึ่งของธุรกิจการท่องเที่ยว ที่มาเยือนเพื่อให้อาหารหมู ปัจจุบันมีหมูจำนวนประมาณ 20 ตัว มีแมว และ แพะจำนวนหนึ่ง
โรงเรียนเทพมงคลรังษี

โรงเรียนเทพมงคลรังษี (อักษรย่อ: ท.ษ.) เป็นโรงเรียนมัธยมศึกษาแบบสหศึกษาและเป็นโรงเรียนมัธยมศึกษาขนาดใหญ่สังกัดสำนักงานคณะกรรมการการศึกษาขั้นพื้นฐาน กระทรวงศึกษาธิการ มีเนื้อที่ 14 ไร่ ตั้งอยู่ที่ ถนนเจ้าขุนเณร ตำบลบ้านเหนือ อำเภอเมืองกาญจนบุรี จังหวัดกาญจนบุรี
ประวัติโรงเรียน.
โรงเรียนเทพมงคลรังษี ประกาศจัดตั้งเป็นโรงเรียนเมื่อวันที่ 2 พฤษภาคม พ.ศ. 2517 โดยถือจากการริเริ่มของ พระเดชพระคุณ พระเทพมงคลรังษี (ดี พุทฺธโชติ) อดีตเจ้าอาวาสวัดเทวสังฆารามและอดีตเจ้าคณะจังหวัดกาญจนบุรี ที่ได้เห็นความยากลำบากของผู้ปกครองเมื่อเด็กจบชั้นประถมศึกษาแล้ว เพราะโรงเรียนประจำจังหวัดอยู่ไกลจากชุมชนมาก และโรงเรียนระดับชั้นมัธยมศึกษาที่มีอยู่ก็รับเด็กเข้าเรียนได้ไม่หมด ท่านจึงมีความคิด ที่จะให้มีโรงเรียนมัธยมศึกษาในวัดเทวสังฆารามขึ้น จึงได้ดำเนินการจัดหาที่ดินที่ติดกับวัด เพื่อเป็นที่ตั้งโรงเรียน และเนื่องจากโรงเรียนการช่างกาญจนบุรีที่ตั้งอยู่ในวัด มีโครงการจะย้ายออกไปตั้งในสถานที่ใหม่ ดังนั้น จึงได้ที่ดินรวมทั้งอาคารต่าง ๆ เพื่อเป็นที่ตั้งของโรงเรียนมัธยมศึกษา ตามเจตนา
ในช่วงแรก มีจำนวนนักเรียน 111 คน อาศัยเรียนที่ตึกรวิเทวนันท์ ซึ่งเป็นอาคารเรียนพระปริยัติธรรม และสอนพระพุทธศาสนา ต่อมาก็มีนักเรียนเพิ่มขึ้นตามลำดับ และได้เริ่มเปิดสอนชั้นมัธยมศึกษาตอนปลาย ในปีการศึกษา 2524
โรคลมเหตุร้อน

โรคลมเหตุร้อน หรือ โรคลมแดด  เป็นอาการเจ็บป่วยจากความร้อนแบบรุนแรงอย่างหนึ่ง ผู้ป่วยจะมีอุณหภูมิกายสูงเกิน 40.0 องศาเซลเซียสและมีอาการสับสน อาการอื่น เช่น ผิวหนังแดง ปวดศีรษะและวิงเวียน โดยโรคลมแดดโดยทั่วไปไม่มีเหงื่อ แต่สำหรับโรคลมแดดจากการออกแรงโดยทั่วไปมีเหงื่อ โรคลมแดดอาการอาจเป็นแบบฉับพลันหรือค่อยเป็นค่อยไปก็ได้ โรคนี้มีอันตรายถึงชีวิต เนื่องจากร่างกายมีอุณหภูมิสูงเกินอย่างรุนแรงและการทำหน้าที่ของหลายอวัยวะผิดปกติเนื่องจากได้รับความร้อน ภาวะแทรกซ้อนอาจมีอาการชัก การสลายของกล้ามเนื้อลายและไตวายได้
โรคลมแดดเกิดจากอุณหภูมิสิ่งแวดล้อมภายนอกสูงหรือการออกกำลังกายอย่างหนักเกินไป สำหรับผู้ที่มีโรคหรือภาวะประจำตัวบางอย่างจะมีความเสี่ยงสูงกว่าปกติ มักเกิดในผู้ที่ได้รับความร้อนสูงหรือออกแรงเป็นเวลานานซึ่งสามารถป้องกันได้ในบุคคลส่วนใหญ่ อย่างไรก็ดี ผู้ป่วยที่มีกรรมพันธุ์แฝงบางอย่างมีความอ่อนไหวต่อโรคลมแดดมากผิดปกติทำให้เกิดอาการได้แม้ได้รับความร้อนที่ค่อนข้างเล็กน้อย โดยเฉพาะอย่างยิ่งในเด็ก
วิธีป้องกันโรคลมแดด เช่น การดื่มน้ำให้เพียงพอและการเลี่ยงการสัมผัสความร้อนสูง การรักษาโรคลมแดด ได้แก่ การให้ความเย็นแก่ร่างกายและการรักษาประคับประคอง วิธีที่แนะนำ เช่น การพ่นน้ำใส่และใช้พัดลม การแช่ในน้ำแข็ง หรือให้สารน้ำเย็นทางหลอดเลือดดำ วิธีวางแพ็กน้ำแข็งบนตัวนั้นสมเหตุสมผล
โรคนี้ทำให้มีผู้เสียชีวิตกว่า 600 คนต่อปีในสหรัฐ ซึ่งอัตรานี้เพิ่มขึ้นระหว่าง ค.ศ. 1995 ถึง 2015 โรคนี้มีอัตราเสียชีวิตน้อยกว่าร้อยละ 5 ในผู้ป่วยโรคลมแดดจากการออกกำลังกาย และสูงถึงร้อยละ 65 ในผู้ป่วยที่ไม่ได้เกิดจากการออกกำลังกาย
ในภาษาอังกฤษเรียกภาวะนี้ว่า Heat Stroke ซึ่งคำว่า Stroke ในที่นี้เป็นการใช้คำผิดความหมาย โรคนี้ไม่มีความสัมพันธ์กับ โรคหลอดเลือดสมอง (stroke)
โรงเรียนมัธยมตากสินระยอง

โรงเรียนมัธยมตากสินระยอง เป็นโรงเรียนมัธยมศึกษาแบบสหศึกษาและเป็นโรงเรียนขนาดใหญ่พิเศษ สังกัดองค์การบริหารส่วนจังหวัดระยอง ตั้งอยู่ถนนตากสินมหาราช ตำบลเชิงเนิน อำเภอเมืองระยอง จังหวัดระยอง
ประวัติโรงเรียน.
โรงเรียนมัธยมตากสินระยอง ก่อตั้งขึ้นเมื่อวันที่ 11 กุมภาพันธ์ 2551 และประกาศจัดตั้งโรงเรียนมัธยมตากสินระยอง อย่างเป็นทางการเมื่อวันที่ 7 กันยายน 2552 ตามนโยยายด้วยองค์การบริหารส่วนจังหวัดระยอง เพื่อให้บริการแก่ผู้ปกครองในจังหวัดระยอง ที่สามารถส่งบุตรหลานเข้าเรียนตามความต้องการ อย่างเพียงพอ 
สาเหตุที่ตั้งชื่อโรงเรียนว่า "โรงเรียนมัธยมตากสินระยอง" เพื่อเป็นการเทิดพระเกียรติแด่สมเด็จพระเจ้าตากสินมหาราช พระมหากษัตริย์ผู้กอบกู้เอกราชของชาติไทยและเป็นที่เคารพสักการะของพี่น้องชาวจังหวัดระยอง สถานที่ก่อตั้งโรงเรียนมัธยมตากสินระยอง ใช้พื้นที่เรือนจำกลางระยองเดิมซึ่งเป็นที่ดินขององค์การบริหารส่วนจังหวัดระยอง เนื้อที่ 51 - 0 - 65.6 ไร่ และที่ราชพัสดุตาม นสล. เลขที่ 4717 เนื้อที่ 0 - 2 - 66.7 ไร่ รวมเนื้อที่ทั้งหมด 51 - 3 - 13.3 ไร่
โยชิโนริ คิตาเซะ

โยชิโนริ คิตาเซะ  เป็นผู้กำกับและผู้อำนวยการสร้างวิดีโอเกมชาวญี่ปุ่น สังกัดสแควร์เอนิกซ์ เขาเป็นที่รู้จักจากการกำกับ ไฟนอลแฟนตาซี VI (1994), Chrono Trigger (1995), ไฟนอลแฟนตาซี VII (1997), ไฟนอลแฟนตาซี VIII (1999) และ ไฟนอลแฟนตาซี X (2001) และเป็นผู้อำนวยการสร้างของ ไฟนอลแฟนตาซี X และ ไฟนอลแฟนตาซี XIII
ครามอุดร

ครามอุดร ชื่อวิทยาศาสตร์: "Indigofera udonthaniensis" เป็นพืชในสกุลคราม มีรากสะสมอาหาร กิ่งอ่อนมีขนแขนยาวเท่ากัน ใบประกอบแบบขนนก ดอกช่อ กลีบดอกสีชมพู ฝักทรงกระบอก เหยียดตรง เมล็ดทรงกระบอก ผิวเกลี้ยง เป็นพืชถิ่นเดียวในประเทศไทย พบในภาคตะวันออกเฉียงเหนือ
ครามเถื่อน

ครามเถื่อน ชื่อวิทยาศาสตร์: "Indigofera suffruticosa" เป็นพืชในสกุลคราม กิ่งอ่อนมีขนแขนยาวเท่ากัน ใบประกอบแบบขนนก ผิวใบด้านล่างมีขนหนาแน่นกว่าด้านบน ดอกช่อ กลีบดอกสีชมพู ฝักทรงกระบอก ปลายโค้งงอขึ้น เมล็ดรูปสี่เหลี่ยมผืนผ้า เป็นมันวาว ใช้ทำสีครามย้อมผ้า พบในอินเดีย จีน ไต้หวัน กัมพูชา ลาว เวียดนาม ในไทยพบทางภาคเหนือ ภาคตะวันออก ภาคกลาง และภาคใต้
อายูมิ อิชิดะ

อายูมิ อิชิดะ (เกิดวันที่ 7 มกราคม ค.ศ. 1997) เป็นนักร้องและนักเต้นหญิงชาวญี่ปุ่น เธอเป็นอดีตสมาชิกรุ่นที่ 10 ของมอร์นิงมูซูเมะ
ประวัติการทำงาน.
ในปี 2011 อิชิดะได้เข้าร่วมโครงการ "มอร์นิงมูซูเมะ จูคิเมมเบอร์ เก็งคิจิรุชิออดิชัน" (モーニング娘。10期メンバー『元気印』オーディション) เธอได้ชนะในการคัดเลือกและเข้าร่วมมอร์นิงมูซูเมะพร้อมกับฮารูนะ อีกูโบะ, มาซากิ ซาโต และอดีตสมาชิกของเฮลโล! โปรเค็งชูเซ ฮารูกะ คูโด ในฐานะสมาชิกรุ่นที่ 10 ต่อมาในวันที่ 30 กันยายนปีเดียวกัน สมาชิกรุ่นที่ 10 ได้เปิดตัวอย่างเป็นทางการในคอนเสิร์ต "มอร์นิงมูซูเมะคอนเสิร์ตทัวร์ 2011 อากิ ไอ บีลีฟ ~ทากาฮาชิ ไอ ซงสึเงียว คิเน็น สเปเชียล~" และได้ร่วมร้องเพลง "โทโมะ" และ "นามิดัจจิ"
วันที่ 31 ธันวาคม 2018 หลังจากที่ฮารูนะ อีกูโบะ ได้สำเร็จการศึกษาจากมอร์นิงมูซูเมะ เมื่อวันที่ 16 ธันวาคมปีเดียวกัน อิชิดะได้รับดำรงตำแหน่งเป็นรองหัวหน้าร่วมกับเอรินะ อิกูตะ และต่อมาหลังจากที่มิซูกิ ฟูกูมูระอดีตสมาชิกรุ่นที่ 9 สำเร็จการศึกษาเมื่อวันที่ 29 พฤศจิกายน 2023 ส่งผลให้อิกูตะเป็นหัวหน้ากลุ่มคนถัดมา ส่วนอิชิดะและซากูระ โอดะ สมาชิกรุ่นที่ 11 เป็นรองหัวหน้าร่วมกัน
วันที่ 26 พฤษภาคม 2024 อิชิดะประกาศสำเร็จการศึกษาจากมอร์นิงมูซูเมะและเฮลโล! โปรเจกต์ โดยคอนเสิร์ตสำเร็จการศึกษาของเธอได้จัดขึ้นเมื่อวันที่ 6 ธันวาคมของปีเดียวกัน
ผลงาน.
"ผลงานที่อิชิดะมีส่วนร่วมกับมอร์นิงมูซูเมะในฐานะสมาชิก โปรดดูที่บทความรายชื่อผลงานของมอร์นิงมูซูเมะ"
ครามหลวง

ครามหลวง ชื่อวิทยาศาสตร์: "Indigofera zollingeriana" เป็นพืชในสกุลคราม กิ่งอ่อนมีขนแขนยาวเท่ากัน ใบประกอบแบบขนนก ก้านช่อดอกมีขนหนาแน่น ดอกช่อ กลีบดอกสีชมพูอ่อน ฝักทรงกระบอก เหยียดตรง แห้งไม่แตก เมล็ดทรงกลมเกลี้ยง พบในพม่า จีน ไต้หวัน ลาว เวียดนาม และอินโดนีเซีย ในไทยพบทางภาคเหนือ ภาคตะวันออกเฉียงเหนือ และภาคตะวันออก
ไบรอัน ที

ไบรอัน ที (เกิด 15 มีนาคม ค.ศ. 1977) เป็นนักแสดงชาวญี่ปุ่น เขาเป็นที่รู้จักกันดีในบทบาท "ดีเค เดอะ ดริฟต์ คิง" ในภาพยนตรฺ์เรื่อง "เร็ว..แรงทะลุนรก ซิ่งแหกพิกัดโตเกียว"
ประวัติ.
ชีวิตในวัยเด็ก.
ไบรอันเกิดในจังหวัดโอกินาวะ ประเทศญี่ปุ่น บิดาของเขาเป็นชาวญี่ปุ่น-อเมริกัน และมารดาเป็นชาวเกาหลี ไบรอันย้ายมาอยู่ที่อเมริกาตอนอายุได้สองขวบ เขาสำเร็จการศึกษาจากวิลสัน ไฮสกูล ในย่านฮาเซียนด้า ไฮต์ส ลอสแอนเจลิส ไบรอันได้เข้าเรียนเตรียมกฎหมายตามความประสงค์ของครอบครัวที่คัลสเตทฟูลเลอร์ตัน แต่ถึงกระนั้นเขาก็รู้สึกว่าตัวเองมีความผูกพันกับงานด้านศิลปะมากกว่า เขาได้เข้าเรียนการแสดงและรู้สึกว่ามันได้เปลี่ยนแปลงชีวิตเขา ไบรอันจึงตัดสินใจลาออกจากโรงเรียนเตรียมกฎหมาย และหันมาเรียนทางด้านละครเวที ต่อมาได้เข้าเรียนในโครงการ Dramatic Arts Acting ที่มหาวิทยาลัยแคลิฟอร์เนีย เบิร์กลีย์ สาขาศิลปะการแสดง ในเวลาว่างเขาสนุกไปกับการเล่นกีฬาและการฝึกศิลปะการต่อสู้ นอกจากนี้เขายังพูดภาษาเกาหลี, ภาษาญี่ปุ่น และภาษาอังกฤษได้อย่างคล่องแคล่ว
ฮารูกะ คูโด

ฮารูกะ คูโด (#เปลี่ยนทาง ชื่อเล่น อุมิกะ, เกิดวันที่ 8 ตุลาคม พ.ศ. 2542) เป็นนักแสดงหญิงชาวญี่ปุ่น เธอเป็นอดีตสมาชิกรุ่นที่ 10 ของมอร์นิงมูซูเมะ
ประวัติการทำงาน.
ในปี พ.ศ. 2553 คูโดได้รับการแนะนำให้เป็นสมาชิกใหม่ของเฮลโล! โปรเค็งชูเซย์ในคอนเสิร์ต "2010 เฮลโล! โปรเจกต์ ชินจินโคเอ็น ซังกัตสึ ~โยโกฮามะโกลด์~" (2010ハロー! プロジェクト新人公演3月 ~横浜GOLD!~) เธอเปิดตัวการแสดงในวันที่ 1 พฤษภาคมที่งาน "เฮลโลเฟสต์" ในโอไดบะกูรุเมะปาร์กเฟสติวัล
ต่อมาเธอเข้าร่วมโครงการ "มอร์นิงมูซูเมะ คิวคิออดิชัน" (モーニング娘。9期オーディション) แต่เธอได้ตกรอบไป
วันที่ 29 กันยายน พ.ศ. 2554 คูโดได้เข้าร่วมอีกครั้งในโครงการ "มอร์นิงมูซูเมะ จูคิเมมเบอร์ เก็งคิจิรุชิออดิชัน" (モーニング娘。10期メンバー『元気印』オーディション) และเธอได้รับการคัดเลือกและเข้าร่วมมอร์นิงมูซูเมะในฐานะสมาชิกรุ่นที่
10 พร้อมกับ ฮารุนะ อีกุโบะ, อายูมิ อิชิดะและมาซากิ ซาโต ต่อมาในวันที่ 30 กันยายนปีเดียวกัน สมาชิกรุ่นที่ 10 ได้เปิดตัวอย่างเป็นทางการในคอนเสิร์ต "มอร์นิงมูซูเมะคอนเสิร์ตทัวร์ 2011 อะกิ ไอ บีลีฟ ~ทากาฮาชิ ไอ ซงสึเงียว คิเน็น สเปเชียล~" และได้ร่วมร้องเพลง "โทโมะ" และ "นามิดัจจิ"
ในขณะนั้นเธอเข้าร่วมมอร์นิงมูซูเมะโดยมีอายุน้อยที่สุดคือ 11 ปี กับ 11 เดือน จึงทำลายสถิติของไอ คาโงะ สมาชิกรุ่นที่ 4 ที่คาโงะเข้าร่วมมอร์นิงมูซูเมะโดยอายุ 12 ปี
ในปี พ.ศ. 2560 คูโดได้ประกาศสำเร็จการศึกษาจากมอร์นิงมูซูเมะและเฮลโล! โปรเจกต์ เพื่อที่เธอจะได้มุ่งเน้นที่การแสดงเป็นหลัก
วันที่ 11 ธันวาคม คูโดได้สำเร็จการศึกษาในคอนเสิร์ต "มอร์นิงมูซูเมะ ทันโจ 20 ชูเน็นคิเน็นคอนเสิร์ตทัวร์ 2017 อากิ ~วีอาร์มอร์นิงมูซูเมะ~ คูโด ฮารูกะซตสึเงียวสเปเชียล" (モーニング娘。誕生20周年記念コンサートツアー2017秋～We are MORNING MUSUME。～ 工藤遥卒業スペシャル) ที่นิปปงบูโดกัน
ผลงาน.
"ผลงานที่คูโดมีส่วนร่วมกับมอร์นิงมูซูเมะในฐานะสมาชิก โปรดดูที่บทความรายชื่อผลงานของมอร์นิงมูซูเมะ"
กรดซอร์บิก

กรดซอร์บิก  หรือ 2,4-กรดเฮกซะไดอีโนอิก (2,4-hexadienoic acid) เป็นสารประกอบอินทรีย์ในธรรมชาติ มีสูตรเคมีคือ C6H8O2 เป็นของแข็งไม่มีสี ละลายในน้ำและระเหิดได้เร็ว
การผลิต.
แต่เดิมกรดซอร์บิกได้จากการควบแน่นของกรดมาโลนิกและทรานส์-บูเทนอล แต่วิธีในเชิงพาณิชย์จะใช้การทำปฏิกิริยาระหว่างอัลลีลคลอไรด์ อะเซทิลีนและคาร์บอนมอนอกไซด์ ประมาณการกันว่ามีการผลิตกรดซอร์บิก 30,000 ตันต่อปี
ประวัติ.
ในปี ค.ศ. 1859 เอากุสท์ วิลเฮล์ม ฟอน ฮอฟมันน์ นักเคมีชาวเยอรมัน ได้สกัดกรดซอร์บิกจากการกลั่นน้ำมันของผลต้นโรแวน ("Sorbus aucuparia") ต่อมาในช่วงทศวรรษที่ 1930-1940 มีการค้นพบว่ากรดซอร์บิกมีคุณสมบัติต้านเชื้อจุลินทรีย์ จึงมีการนำมาซื้อขายในเวลาต่อมา จนถึงทศวรรษที่ 1980 มีการใช้กรดซอร์บิกในการยับยั้งเชื้อ "Clostridium botulinum" ในเนื้อสัตว์แทนไนเตรต ซึ่งเป็นสารก่อมะเร็ง
คุณสมบัติและการใช้.
กรดซอร์บิกมีค่า pKa เท่ากับ 4.76 มีคุณสมบัติต้านเชื้อจุลินทรีย์ จึงนิยมใช้เป็นวัตถุกันเสียในอาหาร โดยใช้ในรูปของเกลือ เพราะละลายน้ำได้ดีกว่า เนื่องจากค่า pH ที่เหมาะสำหรับการต้านจุลินทรีย์คือ ต่ำกว่า pH 6.5 จึงมีการใช้กรดซอร์บิกที่ความเข้มข้น 0.025% ถึง 0.10%
กรดซอร์บิกมีเลขอี:
นอกจากนี้ ยังมีการใช้กรดซอร์บิกในอุตสาหกรรมยาง และเป็นสารมัธยันตร์ในการผลิตพลาสติกและสารหล่อลื่น
ความปลอดภัย.
กรดซอร์บิกมีค่า LD50 ระหว่าง 10-7.4 กรัม/กิโลกรัม ซึ่งถือว่าสูง กรดซอร์บิกเป็นสารที่ไม่เสถียรและสลายตัวในดินได้เร็ว อย่างไรก็ตาม กรดซอร์บิกถือเป็นสารที่เป็นมิตรต่อสิ่งแวดล้อม
แผลเปื่อย

แผลเปื่อย  หรือแผล เป็นรอยโรคบนผิวหนังหรือเยื่อเมือก ร่วมกับมีการขาดตอนหรือการสลายของเนื้อเยื่อ แผลเปื่อยอาจส่งผลให้เสียชั้นหนังกำพร้าทั้งหมด และบ่อยครั้งรวมถึงหนังแท้บางส่วน หรือแม้กระทั่งไขมันใต้หนัง แผลเปื่อยพบมากที่สุดที่ผิวหนังของรยางค์ล่างและในทางเดินอาหาร แผลเปื่อยที่ปรากฏบนผิวหนังมักเห็นเป็นเนื้อเยื่ออักเสบที่มีบริเวณผิวหนังแดง แผลเปื่อยผิวหนังมักเห็นได้ในกรณีการสัมผัสความร้อนหรือความเย็น การระคายเคืองหรือมีปัญหาต่อการไหลเวียนโลหิต แผลเปื่อยยังอาจเกิดจากการขาดการเคลื่อนไหว ซึ่งทำให้มีแรงกดต่อเนื้อเยื่อเป็นเวลานาน ความเครียดในระบบไหลเวียนโลหิตนี้ถูกแปลงเป็นแผลเปื่อยผิวหนัง ซึ่งทั่วไปเรียก แผลกดทับ แผลเปื่อยมักมีการติดเชื้อและเกิดหนอง
แอมเบอร์ เฮิร์ด

แอมเบอร์ ลอร่า เฮิร์ด (เกิด 22 เมษายน ค.ศ. 1986) เป็นนักแสดงชาวอเมริกัน เฮิร์ดเริ่มผลงานการแสดงภาพยนตร์ครั้งแรกในเรื่อง "เส้นทางสู่ฝัน วันแห่งชัยชนะ (Friday Night Lights)" นำแสดงโดย บิลลี่ บ๊อบ ทอร์นตัน มีบทบาทเล็ก ๆ ในเรื่อง "หญิงเหล็ก หัวใจเพชร (North Country)" และ "คนอึดวัยระห่ำ (Alpha Dog)" เฮิร์ดแสดงบทบาทนำครั้งแรกในภาพยนตร์ "ถ้ารัก...ต้องให้เชือด (All the Boys Love Mandy Lane)" และปรากฏตัวในเดอะซีดับเบิลยูในรายการโทรทัศน์ "ฮิคดันพาล์ม (Hidden Palms)"
ความสำเร็จของเธอเริ่มในปี 2008 กับบทบาทสำคัญ "กระชากใจสู้ แล้วคว้าใจเธอ (Never Back Down)" และ "วุ่นแล้วตู..จู่ๆก็โดนล่า (Pineapple Express)" เธอได้รับรางวัลยังฮอลลีวูดอวอร์ดส สาขานักแสดงประสบความสำเร็จ เธอได้รับความสนใจอย่างกว้างขว้างหลังจากปรากฏตัวในภาพยนตร์เรื่อง "เปิดโปงเมืองโลกีย์ (The Informers)", "พ่อเลี้ยงโหดโครตอำมหิต (The Stepfather)", "แก๊งคนซ่าส์ล่าซอมบี้ (Zombieland)" และ "แฟมิลี่ลวงโลก ครอบครัวขายแหลก (The Joneses)" ต่อมาเธอได้ร่วมแสดงกับ จอห์น คาร์เพนเตอร์ ในเรื่อง "หวีดลั่นวอร์ด (The Ward)" และแสดงร่วมกับนิโคลัส เคจ ในเรื่อง "ซิ่งโครตเทพ ล้างบัญชีชั่ว (Drive Angry)" ซึ่งทำให้เธอได้รับรางวัลสปอตไลท์อวอร์ดสในงานฮอลลีวูดฟิล์มเฟสติวัล
เฮิร์ดมีบทบาทส่วนร่วมในกิจกรรมทางสังคมหลายครั้ง เช่น สิทธิของกลุ่มบุคคลที่มีความหลากหลายทางเพศ, การเลิกทาส และสนับสนุนให้กับองค์การที่อยู่อาศัยเพื่อมนุษยชาติสากล, มูลนิธิสหประชาชาติ (United Nations Foundation), เดอะออฟอาร์ตอีลิซเซียม (The Art of Elysium) และ องค์การนิรโทษกรรมสากล
เบอร์เกอร์มังสวิรัติ

เบอร์เกอร์มังสวิรัติ  เป็นแฮมเบอร์เกอร์ชนิดที่ไม่มีเนื้อสัตว์ แต่อาจจะมีส่วนผสมของผลิตภัณฑ์อื่นจากสัตว์ เช่น ไข่ นม ไส้เบอร์เกอร์มังสวิรัติมักทำจากพืชผัก (เช่น ข้าวโพด) โปรตีนจากพืช (เช่น ถั่วเหลือง) ถั่ว เต้าหู้ เห็ด ธัญพืชหรือเมล็ดพืช เช่น ข้าวสาลี แฟลกซ์
ประวัติ.
อาหารที่มีลักษณะคล้ายคลึงกับไส้เบอร์เกอร์มังสวิรัติได้ปรากฏอยู่ในตำราอาหารของชาวยูเรเชียมาเป็นพันปีแล้ว โดยปรากฏอยู่ในรูปของลูกชิ้นหรือแผ่นปั้นทอดหรือย่าง อาจผสมเนื้อสัตว์บ้างหรือทำจากวัตถุดิบที่เป็นพืชล้วน ๆ เช่น ถั่ว โปรตีนจากพืช เป็นต้น
แม้ว่าจะระบุไม่ได้ว่าใครเป็นผู้คิดค้นเบอร์เกอร์มังสวิรัติสมัยใหม่กันแน่ แต่ชื่อเรียกแฮมเบอร์เกอร์ชนิดนี้ (ในภาษาอังกฤษ) นี้ก็น่าจะมีที่มาจากนายเกรโกรี แซมส์ ชาวอังกฤษ ในปี พ.ศ. 2525 โดยเขาเรียกมันว่า "เว็จจีเบอร์เกอร์" (VegeBurger) เกรโกรีและเครก พี่ชายของเขา ได้เปิดร้านอาหารธรรมชาติในย่านแพดดิงตันของกรุงลอนดอนมาตั้งแต่คริสต์ทศวรรษ 1960 (พ.ศ. 2503-2512) แล้ว ห้างสรรพสินค้าคาร์ฟูร์ในเมืองเซาแทมป์ตันได้จำหน่ายเว็จจีเบอร์เกอร์ไปสองพันชิ้นหลังจากเปิดตัวไปได้สามสัปดาห์
ร้านอาหาร.
มีเบอร์เกอร์มังสวิรัติแบบขายถาวรในร้านแมคโดนัลด์ของประเทศต่าง ๆ ดังนี้
ในสหรัฐอเมริกา มีเบอร์เกอร์มังสวิรัติจำหน่ายในร้านเบอร์เกอร์คิง
กรดเบฮินิก

กรดเบฮินิก  หรือ กรดโดโคซาโนอิก (docosanoic acid) เป็นกรดคาร์บอกซิลิกและกรดไขมันอิ่มตัว มีสูตรเคมีคือ C21H43COOH เป็นผลึกหรือผงสีขาวถึงเหลือง ละลายในเฮกเซนและคลอโรฟอร์ม พบมากในน้ำมันมะรุม ("Moringa oleifera") นอกจากนี้ยังพบในน้ำมันผักกาดก้านขาว, น้ำมันและผิวของถั่วลิสง โดยผิวถั่วลิสง 1 ตัน มีกรดเบฮินิกอยู่ 13 ปอนด์ (5.9 กก.)
คุณสมบัติ.
กรดเบฮินิกเป็นกรดไขมันอิ่มตัวที่เป็นคอเลสเตอรอล พบได้ในร่างกายมนุษย์ มีชีวประสิทธิผลต่ำเมื่อเทียบกับกรดโอเลอิกและดูดซึมได้ไม่ดี
การใช้.
กรดเบฮินิกใช้เป็นยาบำรุงเส้นผม และเป็นตัวทำละลายในน้ำยาลอกสี สารประกอบเอไมด์ของกรดเบฮินิกใช้เป็นสารลดฟองในผงซักฟอกและน้ำยาทำความสะอาด
สภาขับเคลื่อนการปฏิรูปประเทศ

สภาขับเคลื่อนการปฏิรูปประเทศ (13 ตุลาคม พ.ศ. 2558 – 3 สิงหาคม พ.ศ. 2560) ตั้งขึ้นตามรัฐธรรมนูญแห่งราชอาณาจักรไทย (ฉบับชั่วคราว) พุทธศักราช 2557 แก้ไขเพิ่มเติม (ฉบับที่ 1) พุทธศักราช 2558 มาตรา 39/2 ทำหน้าที่ศึกษาและปฏิรูปทั้ง 11 ด้านสืบต่อจาก สภาปฏิรูปแห่งชาติ ที่ถูกยุบไปตามมาตรา 39/1
โดยสมาชิกสภาขับเคลื่อนการปฏิรูปประเทศนั้นประกอบด้วยบุคคลจากหลากหลายอาชีพทั้งสิ้นไม่เกิน 200 คนซึ่งทั้งหมดมาจากการแต่งตั้งโดย นายกรัฐมนตรี โดยนายกรัฐมนตรีสามารถแต่งตั้งโดยไม่ต้องนำรายชื่อขึ้นทูลเกล้าฯเพื่อทรงลงพระปรมาภิไธย
วันที่ 5 ตุลาคม พ.ศ. 2558 พลเอก ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ ได้เรียกประชุมที่บ้านเกษะโกมล และได้มีการลงนามแต่งตั้งสมาชิกสภาขับเคลื่อนการปฏิรูปประเทศทั้ง 200 คนพร้อมกับ คณะกรรมการร่างรัฐธรรมนูญ (กรธ.) ทั้ง 21 คน ซึ่งสมาชิกทั้ง 200 คนประกอบไปด้วยอดีตสมาชิก สภาปฏิรูปแห่งชาติ,นักวิชาการ,นายทหารนายตำรวจทั้งในและนอกราชการ,ตัวแทนกลุ่มการเมืองและตัวแทนพรรคการเมืองโดยสมาชิกสภาขับเคลื่อนการปฏิรูประเทศเป็นชาย 183 คนและหญิง 17 คนโดยในวันเดียวกัน ราชกิจจานุเบกษา ได้เผยแพร่ประกาศสำนักนายกรัฐมนตรีเรื่องแต่งตั้งสมาชิกสภาปฏิรูปประเทศทั้ง 200 คน
วันที่ 13 ตุลาคม พ.ศ. 2558 มีพิธีเปิดประชุมสภาขับเคลื่อนการปฏิรูปประเทศที่ อาคารรัฐสภา โดยมีชัย ชิดชอบ สมาชิกสภาที่อาวุโสสูงสุดทำหน้าที่เป็นประธานสภาชั่วคราวเพื่อเลือกประธานสภาผลปรากฏว่าศาสตราจารย์เกียรติคุณ ร้อยเอก ทินพันธุ์ นาคะตะ ซึ่งพลเอก ฐิติวัจน์ กำลังเอก บุตรชายพลเอก อาทิตย์ กำลังเอก อดีตผู้บัญชาการทหารบก และอดีตผู้บัญชาการทหารสูงสุด เสนอชื่อเพียงคนเดียวได้รับเลือกเป็นประธานสภาขับเคลื่อนการปฏิรูปประเทศโดยมีอลงกรณ์ พลบุตร เป็นรองประธานสภาคนที่ 1 และวลัยรัตน์ ศรีอรุณ เป็นรองประธานสภาคนที่ 2 โดยในวันเดียวกัน ราชกิจจานุเบกษา ได้เผยแพร่ประกาศสำนักนายกรัฐมนตรีแต่งตั้งประธานสภาและรองประธานสภาขับเคลื่อนการปฏิรูปประเทศ
วันที่ 27 ตุลาคม พ.ศ. 2558 ศาสตราจารย์พิเศษ พรเพชร วิชิตชลชัย ประธานสภานิติบัญญัติแห่งชาติ ได้ลงนามในคำสั่งสภานิติบัญญัติแห่งชาติ ที่ 150/2558 เรื่องแต่งตั้งผู้รักษาราชการแทนเลขาธิการสภาผู้แทนราษฎร สายทิพย์ เชาวลิตถวิล ปฏิบัติหน้าที่เลขาธิการสภาขับเคลื่อนการปฏิรูปประเทศ
วันที่ 2 พฤศจิกายน พ.ศ. 2558 ศาสตราจารย์เกียรติคุณ ร้อยเอก ทินพันธุ์ นาคะตะ ได้ประกาศ ข้อบังคับ สภาขับเคลื่อนการปฏิรูปประเทศ พ.ศ. 2558
วันที่ 1 ตุลาคม พ.ศ. 2559 มีพระบรมราชโองการโปรดเกล้า ฯ พระราชทานยศทหารชั้นนายพล วาระ ตุลาคม พ.ศ. 2559 โดยมีสมาชิกได้รับพระราชทานยศ พลเอก 3 รายได้แก่ พลเอก สสิน ทองภักดี พลเอก สุรเดช เฟื่องเจริญ พลเอก ธงชัย สาระสุข สายทิพย์ เชาวลิตถวิล เกษียณอายุราชการ สรศักดิ์ เพียรเวช ดำรงตำแหน่งเลขาธิการสภาผู้แทนราษฎร ปฏิบัติหน้าที่เลขาธิการสภาขับเคลื่อนการปฏิรูปประเทศ
จำนวนผู้จบปริญญาเอก ในสภาขับเคลื่อนการปฏิรูปประเทศ มีจำนวน 23 รายจาก 200 ราย คิดเป็นร้อยละ 11.5 มากกว่าสภานิติบัญญัติแห่งชาติ (ประเทศไทย) พ.ศ. 2557 ที่มีจำนวน 16 ราย จาก 220 ราย คิดเป็นร้อยละ 7.27 มีผู้ที่มียศทหารและตำรวจไทย ทั้งหมด 78 ราย จาก 200 ราย คิดเป็นร้อยละ 39 ยศกองอาสารักษาดินแดน 7 ราย คิดเป็นร้อยละ 3 ผู้มีตำแหน่งทางวิชาการ 14 ราย คิดเป็นร้อยละ 7 และเป็นแพทย์ 5 ราย คิดเป็นร้อยละ 2.5
รายนามสมาชิก.
<templatestyles src="Col-begin/styles.css"/>
∀กันดั้ม

เทิร์นเอกันดั้ม หรือ ∀กันดั้ม (; โรมาจิ: "Tān Ē Gandamu" ∀เป็น สัญลักษณ์ทางคณิตศาสตร์หมายถึง"รวมทั้งหมด ทุกสิ่งทุกอย่าง" เป็นผลงานซีรีส์ กันดั้ม ของบริษัทซันไรส์ เป็นผลงานที่ถูกสร้างเพื่อเป็นซีรีส์สุดท้ายของจักรวาลกันดั้ม และเป็นผลงานทีวีซีรีส์ซึ่งกำกับและเขียนบทโดย โทะมิโนะ โยะชิยุกิ บิดาผู้ให้กำเนิด กันดั้ม โดยเริ่มออกอากาศครั้งแรกในประเทศญี่ปุ่น ตั้งแต่ 4 เมษายน 2542 ถึงวันที่ 14 มีนาคม 2543 รวมทั้งสิ้น 50 ตอน
เรื่องย่อ.
ในอดีตของประวัติศาสตร์มืดนั้น เทิร์นเอกันดั้ม เป็น MS ที่มนุษย์สร้างขึ้นเพื่อใช้ต่อสู้กับศัตรูจากนอกระบบ สุริยะจักรวาล เครื่องกำเนิดพลังงานของเทิร์นเอเป็นแบบ Discontinuous Hyperoscillation Gauge Collapsing Pile (DHGCP เท่าที่ค้นดูก็คือ แบล็คโฮลเอนจิน) ใช้ระบบขับเคลื่อนด้วย I ฟิลด์บีมไดรฟ์ ซึ่งทำให้ใต้เกราะของเทิร์นเอก็คือพื้นที่กลวง ๆและโครงเล็กน้อยเท่านั้น ทำให้เทิร์นเอมีน้ำหนักเบามากและเมื่อเดินเครื่องจะทำให้น้ำหนักลดลงไปอีก (ไอเดียนี้ถูกนำไปใช้ในภายหลังเป็น GN ไดรฟ์) จึงสามารถติดอุปกรณ์ต่าง ๆ เสริมเข้าไปได้โดยไม่เสียความคล่องแคล่วไป I ฟิลด์บาเรียร์ของเทิร์นเอมีกำลังพอที่จะใช้ต้านแรงกระแทกของระเบิด นิวเคลียร์หรือเบี่ยงวิถีของบาซูก้าได้ เทิร์นเอยังมีมีนาโนเทคโนโลยีทำให้เทิร์นเอสามารถซ่อมแซมความเสียหายได้เอง เทิร์นเอกันดั้มสามารถคืนสภาพจากการถูกทำลายได้ถ้าเหลือชิ้นส่วนสำคัญไว้แต่ ต้องใช้เวลานับพันปี ซึ่งพลังฟื้นสภาพของเทิร์นเอกันดั้มนี้สามารถช่วยรักษาอาการบาดเจ็บของนัก บินซึ่งควบคุมจากคอร์ไฟเตอร์ที่บริเวณหัวเข็มขัดได้ด้วย เทิร์นเอยังมีความสามารถในการเทเลพอร์ตได้ ในยุคประวัติศาสตร์มืดนั้น เทิร์นเอกันดั้มได้สร้าง "ผีเสื้อแสงจันทร์" ซึ่งเป็นการปล่อยนาโนแมชชีนออกมาทำลายเป้าหมายเป็นบริเวณ กว้าง ซึ่งครั้งหนึ่งเทิร์นเอเคยใช้มันทำลายอารยธรรมบนโลกไปจนหมดสิ้น
เทิร์นเอกันดั้มหลับไหลอยู่ในรูปปั้นที่เรียกว่าตุ๊กตาสีขาว (ไวท์ดอล) ซึ่งทำงานด้วยระบบอัตโนมัติ ก่อนหยุดทำงานและได้โลรัน แซ็คขึ้นควบคุม จริง ๆ แล้วเทิร์นเอเครื่องนี้เป็นเพียงรุ่นสาธิตการทำงานในอดีตซึ่งมีอุปกรณ์ ต่างจากรุ่นใช้งานจริง (ในยุคประวัติศาสตร์มืดมีเทิร์นเอรุ่นผลิตจำนวนมากที่ใช้ตาแบบจิมด้วย และยังมีเทิร์นเอรุ่นติดอุปกรร์ครบซึ่งยังไม่มีข้อมูล) ในภายหลังโลรันได้ไปเจอ DOC เบสที่หมดสภาพเพราะผีเสื้อแสงจันทร์ถูกฝังอยู่ใต้ดิน เทิร์นเอกันดั้มเครื่องนี้ยังดูเหมือนมีชีวิตจิตใจของตัวเองด้วย
มิกิ โนนากะ

มิกิ โนนากะ (; โรมาจิ: "Nonaka Miki", เกิดวันที่ 7 ตุลาคม พ.ศ. 2542) เป็นนักร้องหญิงชาวญี่ปุ่นสังกัดค่าย" เฮลโล! โปรเจกต์"
เธอเป็นสมาชิกรุ่นที่ 12 ของ "มอร์นิงมูซูเมะ"
โนนากะเป็นสมาชิกคนแรกที่พูดภาษาอังกฤษเก่ง เนื่องจากในช่วงชีวิตวัยเด็กของเธอเคยอาศัยอยู่ที่สหรัฐมา 8 ปี โดยเธอเคยอาศัยอยู่ที่รัฐอิลลินอยในช่วงปี พ.ศ. 2544 ถึงปี พ.ศ. 2547 และรัฐแอละแบมาในช่วงปี พ.ศ. 2547 ก่อนที่จะกลับประเทศญี่ปุ่นในช่วงปี พ.ศ. 2553 และหลังจากได้เข้าร่วมมอร์นิงมูซูเมะแล้ว เธอได้รับการขนานนามว่า "ตัวแทนระดับโลก" (; โรมาจิ: "global tantou"; อังกฤษ: global representative)
ประวัติการทำงาน.
ในปี พ.ศ. 2557 โนนากะได้เข้าร่วมโครงการ "มอร์นิงมูซูเมะ'14 <โกลเด็น> ออดิชัน!" (モーニング娘。'14 ＜黄金＞オーディション！) ในวัยเพียง 14 ปี และเธอได้เข้าร่วม มอร์นิงมูซูเมะ ในฐานะสมาชิกรุ่นที่ 12 ร่วมกับ ฮารูนะ โองาตะ, มาเรีย มากิโนะ และ อากาเนะ ฮากะ และได้เปิดตัวอย่างเป็นทางการเมื่อวันที่ 30 กันยายน ในคอนเสิร์ต "มอร์นิงมูซูเมะ'14 คอนเสิร์ตทัวร์ อากิ กีฟมีมอร์เลิฟ์ ~มิจิชิเงะ ซายูมิ ซตสึเงียวสเปเชียล~" (モーニング娘。'14コンサートツアー秋 GIVE ME MORE LOVE ～道重さゆみ卒業記念スペシャル～)
ผลงาน.
"ผลงานที่โนนากะมีส่วนร่วมกับมอร์นิงมูซูเมะในฐานะสมาชิก โปรดดูที่บทความรายชื่อผลงานของมอร์นิงมูซูเมะ"
จุ๊ยก๊วย

จุ๋ยก้วย  เป็นขนมประเภทนึ่งแบบหนึ่งที่ได้อิทธิพลจากอาหารจีน พบในยะโฮร์และสิงคโปร์ 
จุ๋ยก้วยทำจากแป้งข้าวเจ้าผสมกับน้ำ แล้วใส่ลงในถ้วยขนาดเล็ก นึ่งให้สุกจะได้แป้งทรงรูปถ้วย ราดหน้าด้วยหัวไชโป๊ผัด กินกับซอสพริก เป็นอาหารเช้าที่เป็นที่นิยมแบบหนึ่งในสิงคโปร์ และยะโฮร์
ข้าวหน้าเป็ด

ข้าวหน้าเป็ด  เป็นอาหารจีนที่เป็นที่นิยมในสิงคโปร์ ทำจากเป็ดย่าง หั่นเป็นชิ้นวางบนข้าว บางครั้งใส่กลอยและกุ้ง ราดด้วยซอสข้น กินกับไข่ต้มแข็ง ผักดองเค็ม เต้าหู้ ลักษณะคล้ายข้าวหน้าเป็ดแบบแต้จิ๋ว
บ้านนี้ผี(ไม่)ปอบ

บ้านนี้ผี(ไม่)ปอบ เป็นนวนิยายจากบทประพันธ์ของ นันทนา วีระชน นวนิยายเรื่องนี้ได้ถูกนำมาดัดแปลงเป็นละครโทรทัศน์ทางสถานีวิทยุโทรทัศน์ไทยทีวีสีช่อง 3 ทั้งหมด 2 ครั้ง ได้แก่ พ.ศ. 2546 และ พ.ศ. 2558 โดยครั้งแรกในปี พ.ศ. 2546 เป็นละครแนว โรแมนติกคอมเมดี้ แฟนตาซี พวกผี ๆ ออกอากาศทุกวันจันทร์-ศุกร์ เวลา 19.00 - 19.45 น. นำแสดงโดย วัชระ ตังคะประเสริฐ, สุทธิดา เกษมสันต์ ณ อยุธยา และครั้งที่ 2 ในปี พ.ศ. 2558 ออกอากาศทุกวันจันทร์-พฤหัสบดี เวลา 19.05 - 19.50 น. และวันศุกร์ เวลา 18.45 - 19.30 น. นำแสดงโดย พศุตม์ บานแย้ม, พริมา พันธุ์เจริญ
 พ.ศ. 2546
 พ.ศ. 2558
โนเกีย เอ็น72

โนเกีย เอ็น72  เป็นสมาร์ตโฟนจากโนเกีย เปิดตัวครั้งแรกเมื่อวันที่ 25 เมษายน พ.ศ. 2549 ใช้ระบบปฏิบัติการซิมเบียนโอเอส 8.1a นอกจากนี้ยังมีกล้องความละเอียด 2 ล้านพิกเซล ผลิตออกมา 2 สี คือ สีดำกับสีชมพู สำหรับเครื่องที่นำมาทดลองใช้งานเป็นสีชมพู และเปิดจำหน่ายขายในช่วงเดือนมิถุนายน พ.ศ. 2549
คุณสมบัติ.
สรุปคุณสมบัติของโนเกีย เอ็น72 ในรูปตาราง ดังนี้
แอฟริกันเกมส์

แอฟริกันเกมส์  อาจเรียก ออลแอฟริกาเกมส์ (All-African Games) หรือ แพนแอฟริกันเกมส์ (Pan African Games) เป็นมหกรรมกีฬาหลากหลายชนิดของทวีปแอฟริกา ซึ่งมีการจัดขึ้นในทุกสี่ปี เริ่มกำหนดการแข่งขันโดยสมาคมคณะกรรมการโอลิมปิกแห่งชาติแอฟริกา (Association of National Olympic Committees of Africa; ANOCA) ภายใต้การรับรองโดย คณะกรรมการโอลิมปิกสากล (International Olympic Committee; IOC) มีประเทศผู้เข้าร่วมการแข่งขันอย่างน้อยที่สุด 40 ประเทศ การแข่งขันแอฟริกันเกมส์ครั้งแรกจัดขึ้นที่กรุงบราซาวีล สาธารณรัฐคองโก เมื่อปี พ.ศ. 2508
ตลาดหลักทรัพย์ฮ่องกง

ตลาดหลักทรัพย์ฮ่องกง (; HKEx) เป็นตลาดหลักทรัพย์ที่ใหญ่ที่สุดในฮ่องกง ก่อตั้งในปี ค.ศ. 1891 เป็นตลาดหุ้นที่มีขนาดใหญ่เป็นอันดับ 3 ของเอเชีย มีที่ตั้งอยู่ย่านเซ็นทรัลวิกตอเรีย ฮ่องกง 
เวลาเปิดทำการตลาดหลักทรัพย์.
เปิดทำการ 2 ช่วง ภาคเช้า เวลา 09.30 น.– 12.00 น. และ ภาคบ่าย เวลา 13.00 น.– 16.00 น.
ตลาดหลักทรัพย์ลาว

ตลาดหลักทรัพย์ลาว  เป็นตลาดหลักทรัพย์ในการแลกเปลี่ยนหุ้นหลัก ตั้งอยู่ที่กรุงเวียงจันทน์ ประเทศลาว
ประวัติ.
ในปี ค.ศ. 2010 รัฐบาลลาว ขอการสนับสนุนด้านเทคนิคและการเงินจากประเทศไทย ในการช่วยสร้างการแลกเปลี่ยน
ตลาดหลักทรัพย์ลาวเปิดทำการในวันที่ 11 มกราคม ค.ศ. 2011
บริษัทจดทะเบียน.
จากข้อมูล ณ 31 ตุลาคม 2562 มีจำนวนบริษัทจดทะเบียน 11 บริษัท ได้แก่
แจ็ก ลิซาวสกี

แจ็ก ลิซาวสกี  เกิดวันที่ 25 มิถุนายน พ.ศ. 2534 เป็นนักสนุกเกอร์อาชีพชาวอังกฤษ เขากลายเป็นมืออาชีพตั้งแต่ปี พ.ศ. 2553 หลังจากได้แชมป์สมัครเล่นรายการ PIOS (International Open Series) ในช่วงฤดูกาล 2009/2010
ซัมซุง กาแลคซี วิน

ซัมซุง กาแลคซี วิน  หรือบางแห่งใช้ชื่อ "กาแลคซีแกรนด์ควอทโตร"  เป็นสมาร์ตโฟนที่พัฒนาโดยบริษัทซัมซุงอิเล็กทรอนิกส์ เปิดตัวครั้งแรกเมื่อวันที่ 8 เมษายน พ.ศ. 2556 ซัมซุงกาแลคซีวินมีแกนรูปสี่เหลี่ยม Cortex-A5 ประมวลผล 1.2 GHz และ RAM 1 GB มีหน่วยความจำภายใน 8 GB การ์ดหน่วยความจำ micro-SD สูงสุดได้ถึง 32 GB อุปกรณ์ยังรองรับการเชื่อมต่ออินเทอร์เน็ตผ่าน 2G และ 3G และการเชื่อมต่อไวไฟ รวมถึงระบบนำทาง A-GPS ด้วย Google Maps ระบบปฏิบัติการเครื่อง Android 4.1 (Jelly Bean)
สมาร์ทโฟนรุ่นนี้มีกล้องด้านหลัง 5 MP ที่มีความสามารถของภาพถ่ายความละเอียดสูงและการจับภาพวิดีโอ กล้องด้านหน้าความละเอียด 0.3 MP กล้องด้านหลังความสามารถบันทึกวิดีโอความละเอียด 720×480 30 เฟรมต่อวินาที กล้องมาพร้อมกับแฟลช LED ที่มีความสามารถถ่ายรูปในสภาพแสงน้อยได้
โรงเรียนมัธยมวชิราลงกรณวราราม

โรงเรียนมัธยมวชิราลงกรณวราราม เป็นโรงเรียนมัธยมศึกษาแบบสหศึกษาและเป็นโรงเรียนขนาดกลาง สังกัดสำนักงานคณะกรรมการการศึกษาขั้นพื้นฐาน กระทรวงศึกษาธิการ ตั้งอยู่ที่ ตำบลหนองน้ำแดง อำเภอปากช่อง จังหวัดนครราชสีมา เป็นโรงเรียนที่จัดตั้งขึ้นตามพระดำริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
ประวัติ.
ในคราวที่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เสด็จพระราชดำเนินถวายผ้าพระกฐิน ณ วัดวชิราลงกรณวรารามวรวิหาร เมื่อปี พ.ศ. 2507 ทรงมีพระราชดำรัสแก่ศึกษาธิการเขต 11 ที่จะทำการขยายโรงเรียนวัดวชิราลงกรณวราราม ซึ่งเป็นโรงเรียนระดับประถมศึกษา เป็นโรงเรียนระดับมัธยมศึกษาตอนต้น
ในครั้งนั้น สุวรรณ ธนกัญญา รัฐมนตรีช่วยว่าการกระทรวงศึกษาธิการ ได้ประหารือกับหน่วยงานที่เกี่ยวข้อง เมื่อวันที่ 20 กรกฎาคม พ.ศ. 2518 จนกระทั่งวัดวชิราลงกรณวรารามได้มอบที่ดินให้กรมสามัญศึกษา เมื่อวันที่ 8 กุมภาพันธ์ พ.ศ. 2523 เพื่อทำการสร้างโรงเรียน จำนวน 50 ไร่ ในช่วงนั้นใช้ชื่อโรงเรียนว่า “โรงเรียนขนงพระวิทยา” เปิดการเรียนการสอน ในวันที่ 20 พฤษภาคม พ.ศ. 2523 ต่อมา ในปี พ.ศ. 2528 หมู่บ้านวชิรา ได้แยกตำบลเป็นตำบลหนองน้ำแดง พระครูกิตติวัฒนคุณ เจ้าอาวาสวัดถ้ำไตรรัตน์ จึงเปลี่ยนชื่อโรงเรียนใหม่เป็น  “โรงเรียนพญาเย็นวิทยา”  
ในเวลาต่อมาคณะกรรมการการศึกษาขั้นพื้นฐาน พร้อมทั้งบุคคลากรโรงเรียน นักเรียน  และชุมชน ได้เห็นพ้องกันขอพระราชทานนามโรงเรียนจาก พระบาทสมเด็จพระวชิรเกล้าเจ้าอยู่หัว ครั้งทรงดำรงพระราชอิสริยยศ เป็น สมเด็จพระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร ซึ่งต่อมาทรงพระราชทานว่า “โรงเรียนมัธยมวชิราลงกรณวราราม” และได้รับการประกาศจากกระทรวงศึกษาธิการให้เปลี่ยนชื่อโรงเรียน เมื่อวันที่ 31 ตุลาคม พ.ศ. 2550
ซีไอทีวี

ซีไอทีวี (อังกฤษ: CITV (ย่อมาจาก Children's ITV)) เป็นรายการโทรทัศน์สำหรับเด็ก ในสหราชอาณาจักร ซึ่งถูกนำเสนอโดยบริษัท ITV Digital Channels ออกอากาศทุกวันตั้งแต่เวลา 06.00 - 18.00 น. เดิมซีไอทีวีเป็นเพียงรายการโทรทัศน์สำหรับเด็ก แต่เมื่อ พ.ศ. 2549 เป็นต้นมา ซีไอทีวีได้กลายเป็นสถานีโทรทัศน์สำหรับเด็ก
ประวัติ.
การออกอากาศครั้งแรกภายใต้ชื่อ Watch It! และ Children's ITV (พ.ศ. 2523 - 2532).
ขณะนั้น ซีไอทีวีมีชื่อว่า Watch It! ก่อนที่จะรู้จักกันในชื่อ Children's ITV โดยชื่อ Watch It! นี้เริ่มใช้เมื่อวันที่ 29 ธันวาคม พ.ศ. 2523 ในขณะนั้น Watch It! จะออกอากาศทุกวันเสาร์อาทิตย์ เวลา 16.15 - 17.15 น.
วันจันทร์ที่ 3 มกราคม พ.ศ. 2526 Watch It! ได้ถูกเปลี่ยนชื่อมาเป็น Children's ITV ออกอากาศทุกวันเสาร์อาทิตย์ เวลา 16.00 - 17.15 น. โดยในช่วง 15 นาทีแรกที่เพิ่มเข้ามานั้น จะเป็นการเตรียมการออกอากาศล่วงหน้า 15 นาที ก่อนที่เด็ก ๆ ทั้งหลายจะเลิกเรียนกัน
และเมื่อเดือนกันยายน พ.ศ. 2528 ทางบีบีซี ก็ได้เผยโฉมรายการสำหรับเด็กของตัวเองเช่นกัน คือ ซีบีบีซี (อังกฤษ: CBBC (ย่อมาจาก Children's BBC)
ยุคของ เดอะ สโตนวอลล์ โปรดักชั่นส์ (พ.ศ. 2532 - 2534).
ตั้งแต่วันที่ 3 เมษายน พ.ศ. 2532 เดอะ สโตนวอลล์ โปรดักชันส์ ซึ่งเป็นบริษัทผลิตรายการโทรทัศน์อิสระในยุคนั้น ได้รับสิทธิให้เข้ามาควบคุมการออกอากาศรายการต่าง ๆ ของ Children's ITV 
ยุคที่ ITV Central เข้ามาควบคุม (พ.ศ. 2534 - 2543).
หลังจากนั้นเมื่อวันที่ 1 เมษายน พ.ศ. 2534 ITV Central ก็ได้เข้ามาควบคุมการออกอากาศเนื้อหาต่าง ๆ ที่อยู่ในรายการซีไอทีวี
หลังจากนั้น เมื่อปี พ.ศ. 2535 ก็ได้มีการเปลี่ยนไตเติ้ลประจำรายการใหม่ และยังให้คำย่อของ "Children's ITV" ว่า "CITV" อีกด้วย
และเมื่อเดือนมิถุนายน พ.ศ. 2541 ก็ได้มีการเปลี่ยนตราสัญลักษณ์ประจำสถานี จากแบบเดิมที่มีอักษร C สีแดง พร้อมอักษร itv สีขาวอยู่ข้างหลัง และตัวอักษรเป็นตัวหนาทั้งหมด มาเป็นแบบที่มีอักษร C สีแดง พร้อมอักษร iTV เปลี่ยนเป็นสีน้ำเงิน รวมทั้งเปลี่ยนแบบตัวอักษรใหม่ให้ดูมีลูกเล่นมากขึ้น และให้อยู่บนวงกลมสีเหลืองทั้งหมด
การเปลี่ยนแปลงจากรายการโทรทัศน์ไปสู่สถานีโทรทัศน์ (พ.ศ. 2549).
เมื่อวันที่ 11 มีนาคม 2549 ซีไอทีวีได้ถูกเปลี่ยนแปลงจากรายการโทรทัศน์ มาเป็นสถานีโทรทัศน์ และได้เปลี่ยนตราสัญลักษณ์ พร้อมทั้งไตเติ้ลของสถานีด้วย โดยเปลี่ยนตราสัญลักษณ์จากเดิม ที่ใช้ตั้งแต่ พ.ศ. 2541 มาเป็นแบบใหม่ คือ ให้ตัว C ตัวใหญ่อยู่บนสี่เหลี่ยมข้าวหลามตัด พร้อมทั้งตัวอักษร itv ให้อยู่บนตัว C และยุติการออกอากาศในวันที่ 1 กันยายน ค.ศ. 2023
การเปลี่ยนแปลงไปสู่สถานีโทรทัศน์สำหรับเด็ก.
ซีไอทีวีมีแนวโน้มที่จะเปลี่ยนจากรายการโทรทัศน์เป็นสถานีโทรทัศน์เมื่อปี พ.ศ. 2544 แต่ไม่สามารถทำได้ เนื่องจากขาดงบประมาณ 25% ที่เหลือ หลังจากนั้นซีไอทีวีก็ได้เปลี่ยนจากรายการโทรทัศน์มาเป็นสถานีโทรทัศน์อย่างสมบูรณ์เมื่อวันที่ 11 มีนาคม 2549 พร้อมทั้งการออกแบบตราสัญลักษณ์ และไตเติ้ลใหม่
รายการที่ออกอากาศในสถานีโทรทัศน์ซีไอทีวี.
รายการที่ออกอากาศในสถานีโทรทัศน์ซีไอทีวีทั้งหมดจะเป็นรายการสำหรับเด็ก
แหล่งข้อมูลอื่น.
เว็บไซต์ซีไอทีวี
สถานีแทดงกัง

สถานีแทดงกัง  เป็นสถานีรถไฟขนส่งผู้โดยสาร สายพย็องบู ตั้งอยู่ในกรุงเปียงยาง ประเทศเกาหลีเหนือ ตั้งอยู่ริมใกล้กับแม่น้ำแทดง ซึ่งเป็นที่มาของชื่อสถานี เปิดใช้งานครั้งแรกตั้งแต่วันที่ 1 ตุลาคม พ.ศ. 2469
เทียนน้อย

เทียนน้อย (ชื่อวิทยาศาสตร์: "Impatiens musicola") เป็นพืชในสกุลเทียนดอก วงศ์เทียนดอก เป็นไม้ล้มลุก อายุปีเดียว ต้นอวบน้ำ ไม่ค่อยแตกกิ่ง โคนต้นสีม่วงแดง ขอบใบจักฟันเลื่อย ดอกสีชมพูอ่อน ผลรูปรี ออกดอกช่วงตุลาคม–พฤศจิกายน ชอบที่สูงและอากาศหนาวเย็น เป็นไม้ถิ่นเดียวในประเทศไทย พบครั้งแรกโดยหมอคาร์ ชาวไอริช เมื่อ 6 พฤศจิกายน พ.ศ. 2465 ที่ ดอยเชียงดาว จังหวัดเชียงใหม่
พวงแก้วไทย

พวงแก้วไทย (ชื่อวิทยาศาสตร์: "Clematis thaiana") เป็นพืชในสกุลพวงแก้วกุดั่น วงศ์พวงแก้วกุดั่น เป็นไม้เลื้อย ใบประกอบ ใบย่อย 3 ใบ ผิวใบมีขนนุ่มทั้งสองด้าน ดอกช่อ มีดอกย่อยจำนวนมาก ออกดอกเดือนตุลาคม–พฤศจิกายน เป็นไม้ถิ่นเดียวในประเทศไทย พบครั้งแรกโดย T. Shimizu ชาวญี่ปุ่น ที่ดอยเชียงดาว จังหวัดเชียงใหม่ ชื่อสปีชีส์ตั้งเป็นเกียรติให้แก่ประเทศไทย
เคิร์ต แมฟลิน

เคิร์ต แกรห์ม แมฟลิน  เกิดเมื่อวันที่ 8 สิงหาคม ค.ศ. 1983 เป็นนักสนุกเกอร์อาชีพสัญชาติอังกฤษ-นอร์เวย์ นอกจากนี้ยังเป็นผู้เล่นที่ต่อเบรกดี แมฟลินยังเป็นผู้เล่นคนที่ 21 ที่ทำแม็กซิมัมเบรกมากกว่าหนึ่งครั้งในการเล่นอาชีพ
ซารีว็อน

ซารีว็อน  เป็นนครในจังหวัดฮวังแฮเหนือ ประเทศเกาหลีเหนือ เป็นเมืองหลวงและเมืองที่ใหญ่ที่สุดของจังหวัดฮวังแฮเหนือ มีประชากรอาศัยราว 307,764 คน
การคมนาคม.
ซารีว็อนมีรถไฟให้บริการที่สถานีซารีว็อนช็องนย็อน และสถานีช็องบัง ในสายพย็องบู